Euskal enpresek 10.000 milioiko negozio-aukerak dituzte Argentinan, Kolonbian eta Mexikon - SPRI\nSPRI » Nazioartekotzea » Latinoamerika » Euskal enpresek 10.000 milioiko negozio-aukerak dituzte Argentinan, Kolonbian eta Mexikon\nEuskal enpresek 10.000 milioiko negozio-aukerak dituzte Argentinan, Kolonbian eta Mexikon\nBanku multilateralek, hots, Munduko Bankuak eta Amerika Arteko Garapenerako Bankuak (BID) sustatutako inbertsioak dira, eta Euskadirentzat garrantzitsuak diren arloetakoak dira, hala nola, energia, ingurumena, garraioa eta IKTak.\nEuskal enpresek 10.000 milioi eurotik gorako negozio-aukerak dituzte Argentinan, Kolonbian eta Mexikon, banku multilateralek (Munduko Bankuak eta Amerika Arteko Garapenerako Bankuak (BID) sustatutako inbertsioen bidez. Bi finantza erakunde horiek garapen proiektuak finantzatzen dituzte Amerikan.\nBanku multilateralek finantzatutako proiektuak Euskadirentzat garrantzitsuak diren arloetara biltzen dira: energia eta ingurumena, ura eta saneamendua, garraioa eta Informazio eta Komunikazio Teknologiak (IKT). Proiektuak, sektore publikorako nahiz pribaturako direnak, honela sailkatzen dira: ondasunen salmenta (1-10 milioi euro bitartean), aholkularitza eta ingeniaritza zerbitzuak (5 milioiraino) eta azpiegitura lanak (10-70 milioi euro bitartean).\nProiektu horietan parte hartuz, euskal enpresek nazioartekotze prozesuak garatu ditzakete banku multilateralen bidez. Estrategia horrek hainbat abantaila ditu, esaterako: eskura izango dute proiektu horien bitartez gauzatuko diren jarduera eta erosketei buruzko aldez aurretiko informazio egituratua; nazioarteko estandarrak dituen araudi-marko bat izango dute kontratazio prozesurako nazioarteko lizitazio publikoen bidez, horrek gardentasun eta zuzentasun handiagoa emango diolarik prozesuari; segurtasun handiagoa ere bai ondasun eta zerbitzuak kobratzeko, banku multilateralen nazioarteko babesari esker; eta behin proiektuetan arrakastaz parte hartu ondoren, aukera dute erakunde horien beste ekimen batzuetan parte hartzeko.\nEsleipendun izanez gero banku multilateralek finantzatutako proiekturen batean, enpresak konpromiso sendoa hartu behar du nazioartekotzearekin, banku horien prozesuen denborekin eta eskatzen diren kalitate-estandar eta -espektatibekin.\nEuskal enpresek hainbat proiektutan parte har dezakete, besteak beste, hauetan: ingeniaritzan, obra zibilean eta eraikuntzan eta Buenos Airesen hiru ibai drainatzeko proiektuan. Kasu honetan, ia 350 milioi euroko proiektuak dira, eta Munduko Bankuak 200 milioitik gorako finantzaketa emango du. Energia eta ingurumen arloan bada proiektu bat Kolonbian, helburutzat duena plan nagusiak egitea hondakin solidoen eta ur eskaeraren kudeaketarako eta azpiegitura-lanen kalitatea gainbegiratu eta bermatzeko. Ia 250 milioiko finantzaketa emango dio BIDek. Ingeniaritza eta aholkularitza arloan, 300.000 eta bi milioi euro bitarteko kontratuak aterako dira.\nInformazio eta Komunikazio Teknologien (IKT) eta Garraioaren arloetan, Argentina, Kolonbia eta Mexikoko hiri kongestionatu eta kutsatuak hasiak dira dagoeneko teknologia “adimendunak” aplikatzen. Adibidez, Mexikon eta Kolonbian hainbat proiektu daude errepideak eta hiriko logistika finantzatzeko, Garraio Sistema Adimendunetarako (GSA) ondasun- eta ingeniaritza-hornikuntza barne, eta kontratu bakoitza 300.000 eta bost milioi euro bitartekoa da.


Profesionalak | Eibho, Architectural Solutions\nHemen zaude: Hasiera / Profesionalak\nSektore desberdinetako profesionalei estaldura\nGure bezeroen arteko kontaktu-sareak sustatzen ditugu\nZergatik egin lan Aluminios Eibarrekin?\nAluminios Eibar balore seguru bat da eta bezeroei aberastasuna sortzeko asmoz gure filosofia kolaborazioan oinarritzen da. Gure bezeroen arteko kontaktu-sareak sustatzen ditugu.\nAluminioa baino gehiago: soluzioak\nKalitate handiko produktuak eskaintzen ditugu merkatuan dauden irekiera, osagarrien eta burdineria berezien behar izan guztiak asetzeko.\nGure produktuak ziurtagirituta eta frogatuta daude eta baita erreferentziako merkatuan aintzindari diren fabrikatzaileen babesa ere.\nGure talde komertzialaren bitartez arreta pertsonalizatu eta profesionala eskaintzen diegu gure bezeroei.\nSoluzio eta aholkularitza teknikoak proposatzen ditugu.\nBulego teknikoa eta aurrekontuak\nBezeroaren esku jartzen ditugu bulego teknikoa eta aurrekontuen kudeaketa optimizatzeko baliabideak: Chacal XXI programa.\nZuen eragin-sortzaileak gara\nGure produktu guztien abantailak jakinarazteko eragin-sortzaile bezala jarduten gara arkitekturan. Era honetan gure banatzaileek salmenta puntu berri bat dute gure kolaborazioari esker.\nGure bezeroek 3.000 erreferentzia baino gehiagoko produktuak barne hartzen dituen 18.000 m2-ko biltegia dute eguneroko garraio zerbitzu batekin.\nGure produktuen informazioa eskuratzea oso erraza da gure talde komertzial eta webguneari esker. Kontsultatu zure eskualdeko ordezkariarekin.\nGure serieak lantzeko beharrezko diren baliabideak hornitzen dizkiegu gure bezeroei: trokelak, fresak.\nOso garrantzitsua da merkaturatzen ditugun sistemen ezagutza. Bada, fabrikatzaileekin lankidetzan produktuen eta instalazioen formakuntza kurtsoak burutzen gabiltza.\nAluminios Eibarren beti gabiltza merkatuaren eskaerei begira. Kontaiguzu zure behar izana eta konponbidea aurkituko diogu.\nProfesional guztientzako Aluminios Eibar\nAluminios Eibarren sektore desberdinetako profesionalei ematen diegu estaldura. Ezagutu zeintzuk produktu eskaini dizkizugukeen zure jardueraren arabera.\nAluminiozko arotzeria metalikoa.\nFatxadistak, birgaitzea eta estalkia.\nBeste arotzeria batzuk: burdina.\nBeste arotzeria batzuk: zura.\nPartikular edo arkitekto bat al zara?\nPartikular bat baldin bazara edo arkitekturara dedikatzen bazara Aluminios Eibarrekin ere konta dezakezu\nhttps://eibho.com/wp-content/uploads/2018/04/S01-1.jpg 827 1102 Aluminios Eibar http://eibho.com/wp-content/uploads/2021/06/eibho-logo.svg Aluminios Eibar2018-04-11 16:56:502018-04-11 17:29:03S0.1 Nuevo sistema de mampara. S0.1 New wall division\nAldizka, gure produktuekin eta zerbitzuekin erlazionatutako informazioa jasoko duzu\nHarpidetu ostean zure helbide elektronikoaren baliotasuna konfirmatu beharko duzu bidaliko dizugun posta elektronikoan (mesedez, berrikusi baita zure spam edo ez desiratutako posta karpeta).


Kulturak 150.000 euro banatuko ditu zinematografiako bederatzi proiektu nafarren artean\nKulturak 150.000 euro banatuko ditu zinematografiako bederatzi proiektu nafarren artean osteguna, 2014.eko urriak 9\n100.000 euro banatu dira sei film labur eta ertainen artean eta 50.000 euro hiru film luzeen artean\nIon Mikel Caballero-ren “Cenizo” kartela. ( irudia handitu )\nKulturako Zuzendaritza Nagusiak 150.000 ero banatuko ditu zinematografiako bederatzi proiekturen artean. Haietatik, 100.000 sei film labur eta ertain ekoizteko erabiliko dira, eta beste 50.000 3 film luzeren ekoizpen-fasearen aurreko lanak finantzatzeko (gidoia idaztea, "casting"-a egitea, ekoizpen-plana egitea, dokumentazio-lanak, filmatzeko tokiak aurkitzea…).\nLehen deialdiko irabazleak honako hauek izan dira. Simetría Producciones-en 180º Rumbo a la luz, (19.000 €); Navarra de cine-ren Ya sé donde está el dinero, mami (35.000€); Ion Mikel Caballeroren Cenizo (15.000€); Iñaki Alforjaren Motxila 21 London tour, (2.663€); Daniel Burgui eta Andrés Salaberriaren Las pelotaris, (14.337€) eta David Arratibelen Converso (14.000€),\nFilm luzeen aurre-ekoizpena diruz laguntzeko deialdiak, berriz, ondorengo proiektuak hautatu ditu: Arena Comunicación-en Ciudades para la vida (18.000€), Andrea Jaurrietaren Ana de día (15.285€) eta Daniel Castro/Tormenta Producciones-en La herencia, de Daniel Castro/Tormenta Producciones (16.715€).\nFilm labur eta ertainak\nFilm labur eta ertainetan, deialdiak 100.000 euro banatzen ditu fikzio, dokumental, esperimentazio edo animaziozko obrak ekoizteko, eta 60 minutu baino gutxiago irauten dutenak, zinema-aretoetan, telebistan edo Interneteko plataforman jendaurrean emateko. Proiektuek filmatze-lana 2014ko abenduaren 31 baino lehen amaituta izan beharko dute.\nDiru-laguntza horietaz balia daitezke pertsona fisikoak nahiz legez finkatutako zinematografia-enpresak. Gainera, eskatzen zen, zuzendaritzaren arduraduna nafarra edo bertan erroldatuta izatea 2013ko urtarrilaren 1a baino lehen; ikus-entzunezko obraren erdia behintzat Foru Komunitatean filmatu behar zen. Animaziozko proiektu bat bada, baliabide tekniko nahiz giza baliabideen % 50 Nafarroakoak izan behar zuten. Gainera, diru-laguntzez baliatutako film labur eta ertainek proiektuaren kostu guztia betetzeko beharrezko finantzaketaren % 30 izan eta egiaztatu behar zuten, gutxienez.\nLos proyectos y cantidades concedidas son las siguientes:\nSIMETRÍA PRODUCCIONESen 180º RUMBO A LA LUZ (19.000 €), Iratxe Pérezek zuzendu eta Simetría Produccionesek ekoitzitako film dokumentala (55 minutuko film ertaina).Hiru helburu betetzeke dituzten hiru pertsonen istorioa kontatzen du. Pelikularen gai nagusia desgaitasuna da, baina hiru ikuspegitatik begiratuta: oztopo fisikoak, emozionalak eta sozialak.\nDaniel Burgui eta Andrés Salaberriren Las pelotaris. ( irudia handitu )\nNAVARRA DE CINEren YA SÉ DONDE ESTÁ EL DINERO, MAMI (35.000 €), Arturo Cisnerosek zuzendu eta Navarra de Cinek ekoitzitako film dokumentala. Egileak amak egiten dion galdera bati erantzuna eman nahian dabil bere sorlekura itzultzen denean, lanik gabe eta epe laburrean proiekturik ez duela: "Non dago dirua?"\nION MIKEL CABALLEROren CENIZO (15.000 €). Ion Mikel Caballeroren fikziozko film laburra da, eta bertan neskatila bat fantasiaz nola baliatzen den kontatzen da bere etxearen galerari aurre egiteko. Sustraien, iraganaren balioa eta haiek zaintzeko borroka, kontrako bi ikuspegiren azpian kontatutako istorioan.\nIÑAKI ALFORJAren MOTXILA 21 LONDON TOUR (2.663 €), Iñaki Alforjak zuzendutako film dokumentala (25 min), Down-en sindromea duten pertsonak ikusarazten dira ikuspegi baikor batetik, paternalismorik gabe. Irri egiten, maitemintzen, abesten, haserretzen, txantxak egiten, kezkatzen dienaz hitz eginez, arazoei aurre eginez… ikusten ditugu.\nDANIEL BURGUI eta ANDRÉS SALABERRIren LAS PELOTARIS (14.337 €), Daniel Burgui eta Andrés Salaberriren film labur dokumentala (20 min), euskal pilotako emakumeari buruzkoa. Baikortasun, gainditze eta paradoxaz betetako istorioa.\nDAVID ARRATIBELen CONVERSO (14.000 €), film ertain dokumentala (55 min). Arrotxapeara heltzen den organo viktoriar baten istorioa, liturgia klasikoaren defentsa errito katolikoko, eliz musikako aire modernoen aurrean eta haren eragina fededunen arima sagaratzen; pertsona bat konbertitzeko prozesua, nola heltzen den fedea izatera eta zein neurritan fede horrek aldatzen duen zure bizitza; gizarte garaikideak transzendentziarekin zer harreman duen eta gaur bizi ditugun balioen krisi ukaezina. Diru-laguntza 2014ko film luzeen aurre-ekoizpenerako\nKulturako Zuzendaritza Nagusiak ere 50.000 euro banatu ditu, fikziozko film luzeak, dokumentala edo animaziozko pelikulak ekoizteko proiektuen garapena prestatzeko laguntza-deialdiaren bidez.\nAipatu behar da, ondorio horietarako, "film luze"-tzat jotzen dela 60 minutu baino gehiagoko ikus-entzunezko obra oro, zinema-areto komertzialetan, telebistan edo Interneteko plataforman emateko direnak.\nProiektuaren garapen-fasekoak diren lanak ekoizpen-fasearen aurretik egindako haiek dira, eta bereziki: gidoiaren behin betiko idazketa, "casting"-a egitea, ekoizpen-plana egiteko bideratutako lanak, dokumentazio-zereginak eta filmatzeko lekua topatzea, Estatuko eta Europako laguntzetarako proiektuak lantzea, baliabide ekonomiko eta hasierako salmenta-planak kudeatzea, aurrekontua eta finantzaketa-plana egitea, proiektuko alderdi teknologikoei lotutako lanak.\nProiektuak 2014ko abenduaren 1a baino lehen amaitu eta eman beharko dira.\nLaguntza horretaz balia daitezke EBeko kide den estatu bateko Zinematografiako Enpresa Erregistroan produkzio-etxe modura inskribatuta dauden Europar Batasuneko estatu batean finkatutako ekoizpen zinematografikoko enpresak (enpresa espainiarren kasuan, ICAAn erregistratuta izatea). Nolanahi ere, film luzearen zuzendaritzaz arduratzen den pertsona nafarra edo Nafarroan erroldatuta izan behar zuen 2013ko urtarrilaren 1a baino lehen; beste baldintza batzuk zeuden, gainera, pelikularen gai nagusia Nafarroari edo bertako pertsonaia, idiosinkrasia edo Komunitateko berariazko beste edozein dimentsiori lotutakoren bat izatea, eta produkzio-etxearen helbide fiskala Nafarroan egotea garapen-proiektua egiteko prozesu guztian.\nProiektuek kostu guztia betetzeko beharrezko finantzaketaren % 20 gutxienez izan eta egiaztatu beharko zuten, laguntzak jasotzeko aukerarik gabe geratuz, deialdiaren unean jadanik filmaketa hasita zeuden proiektuak.\nEskatzaile bakoitzeko gehienez ere 20.000 euroko zenbatekoa erabaki zen.\nHonako hauek izan dira proiektu onuradunak:\nARENA COMUNICACIÓNen CIUDADES PARA LA VIDA (18.000 €). Arena Comunicación produkzio-etxe nafarraren film dokumentala, aurrez Pura Vida ekoitzi zuena eta egun Muros izeneko pelikula filmatzen ari dena.\nPablo Iraburu eta Francesc Relea-k zuzenduta, ikaragarri sufritu duten lau hiriren "arima"-ren bila ari den bidaia kontatzen da, eta gaur egun, berritutako aurpegi batekin itxaropena ematen dutenak. Beirut, Sarajevo, Kigali eta Medellín-en itxuraldaketaren erretratua da.\nANDREA JAURRIETAren ANA DE DÍA (15.285 €). Fikziozko film luzea eta Andrea Jaurrietaren opera prima. Zuzendari nafar honek film luzerako jauzia egiten du aurrez bost film laburretan gidoilari edota zuzendari eta ekoizpen modura aritu ondoren. Proiektu hau AECID bekarekin saritu zen Erromako Espainiako Errege Akademian 2010-2011n, eta aurten garatzen ari da Madrilgo Ikasleen Egoitza historikoan sorkuntzako beste beka bati esker, Madrilgo Udalarena oraingoan.\nBere betebehar guztiak betetzen hasten den ordezko bat agertzeak Anari, estreinakoz, erabateko anonimotasuna ematen dio; anonimotasun hori errealitateari aurre egiteko aukeratzat jotzen du eta eramaten zuen bizitza atzean utzi eta beste bati ekiteko aukeratzat.\nDANIEL CASTRO/TORMENTA PRODUCCIONESen LA HERENCIA (16.715 €). Daniel Castro zuzendari nafarraren fikziozko film luzea, eta iaz bere 1. film luzea estreinatu zuen: La ilusión. La herenciak krisia pairatzen duen familia bati buruz hitz egiten du, krisiari etsipenez egiten dio aurre, ezer ez gertatuarena egiten du era patetiko batean, edo gauzak lehen bezalakoak izan daitezen saiatzen. Eskasia horrek nola aldatu gaituen aztertzen da, betirako beharbada.\n"Ana de Día"-ren fotograma\n"Ciudades para la vida"-ren fotograma


Aho osasuntsu batek gorputz eta ohitura osasuntsuak islatzen ditu; hori dela eta, Odontologia oinarrizko medikuntza diziplina bat da, pertsonen ongizatea mantentzeko eta bizi kalitatea hobetzeko. Ahoa da gainera digestio aparatuaren hasiera puntua da; bizitzeko beharrezkoak diren nutrienteak hartzeko funtsezkoa. Hortzek, ahoak eta irribarreak gure autoestimuan eta besteekin ditugun harremanetan eragina dute\nOdontologiako Graduan ikasiko duzu nola egiten den historia kliniko oso bat eta odontologiako diagnostiko bat, eta nola diseinatzen eta aplikatzen den terapia egoki bat. Horrez gainera, helduen nahiz haurren ahoko gaixotasunak prebenitzen eta aho-hortzetako osasuna bultzatzen ikasiko duzu. Hortzetan, masailetan, ahoan eta ahoko ehunetan izaten diren aho-hortzeko min orokorrak aztertuko dituzu, eta ikasiko duzu, besteak beste, txantxarra kentzen, endodontziak, ortodontziak eta hortz protesiak egiten, etab.\nGainera, UPV/EHUn, Odontologia Klinika bat dugu, non nahitaezko praktikak egin ahal izango dituzun irakasleen gidaritzapean eta benetako kasu klinikoak tratatuko dituzun.\nOdontologiako Graduaren bost mailak amaitzean, Odontologiako gradudun titulua eskuratuko duzu, master mailarekin, eta doktoregoa egiten hasteko moduan egongo zara.\n11,76 ohiko deialdian.\nTitulu honek, Unibertsitateen Kontseiluaren 2015/06/18(e)ko Erabakiaren bidez, Goi Mailako Hezkuntzako Kualifikazioen Espainiako Esparruko (MECES) 3. maila (masterra) du aitorturik; maila hori Kualifikazioen Europako Esparruko (EQF) 7. mailaren parekoa da, urtarrilaren 23ko 22/2015 Errege Dekretuak jasotzen duenez (BOE 2015/02/07).\nHelb. el.: lmvweb@lg.ehu.es


Posted at 12:48h idatzi du Udane Ansa | Bide, ubide eta portuetako ingeniaria | LinkedIn | 2022-04-11\nBa al dakizu nola egin lanerako mugikortasun plan on bat? Gako garrantzitsuenak emango dizkizut.\nPandemia inflexio-une garrantzitsua (baita hausnarketa-une ere) izan da askorentzat, eta pertsonok eta sistemek, a priori aldaezinak, egoera berrietara egokitzeko dugun erresilientzia azaleratu da.\nIngarteken jarrera horrekin egiten diogu aurre Lantokirako Mugikortasun Planak (LMP) sortzeari. Askotan, mugikortasun-ohiturak ezarrita daude, batez ere ibilgailu pribatu partikularraren erabilerari dagokionez, baina informazioarekin, motibazioarekin eta sustapenarekin, hasieran uste genuena baino gehiago alda daitezke.\nMugikortasun jasangarria bilatze aldera, hona hemen LMP on bat egiteko garrantzitsutzat jotzen ditugun 5 gakoak.\n1. LEGEA BETETZEA\n4/2019 Legeak, otsailaren 21ekoak, Euskal Autonomia Erkidegoko Jasangarritasun Energetikoari buruzkoak, eta 254/2020 Dekretuak, azaroaren 10ekoak, ezartzen dute LMP horien beharra eta eskatutako gutxieneko edukia. Laburbilduz, txanda bakoitzean 100 langile baino gehiago dituzten lantokiei eragiten die, eta gutxienez jarduera-zentroaren karakterizazio bat, mugikortasunaren diagnostiko bat, helburuen eta adierazleen definizioa eta ekintza-plan bat jaso behar ditu. Beraz, planteatutako LMParen indizeak indarrean dagoen araudiari erantzun behar dio.\n2. ESPERIENTZIA MUGIKORTASUNAREN ESPARRUAN\nMugikortasunaren arloan esperientzia eta ezagutzak dituzten pertsonek garatu behar dute lanerako mugikortasun plana. Langileei egindako inkesten eta lan-ingurunera egindako bisiten bidezko informazio-bilketak erraztu egiten du mugikortasunaren egungo egoera ulertzea. Galdetegiko galderak enpresaren errealitatera egokitzea eta informazio hori guztia behar bezala tratatzea ezinbestekoa izango da hasierako diagnostiko ona egiteko.\n3. ENPRESEI ENTZUTEA\nInork ez daki enpresa baten funtzionamenduaz langileek beraiek baino gehiago. Aholkulariak garen aldetik, langileek egunero lantokira sartzeko dituzten beharrak eta zailtasunak entzuten jakin behar dugu. Ondo diseinatutako talde-dinamikek eta partaidetza-prozesuek interes handiko alderdiak azaleratzen dituzte lanerako mugikortasun planak garatzeko. Norabide biko komunikazioaren bidez, langileak motibatu egiten dira plana garatzeko.\n4. BEHATUTAKO BEHARRERATARA EGOKITUTAKO HELBURUAK ETA ADIERAZLEAK\nLMPan planteatutako helburuak eta adierazleak enpresetara eta horietan ikusitako beharretara egokitu behar dira. Ez du ezertarako balio xede zoragarriak ezartzeak, baldin eta helburu horiek ez badatoz bat enpresaren errealitatearekin, eta ezin badira arrazoizko epe batean lortu. Helburuek espezifikoak izan behar dute, adierazleak izan behar dituzte eta planaren helburu orokorrarekin lerrokatuta egon behar dute: lantokirako joan-etorrien eragin negatiboa murriztea, garraiobideak modu eraginkorragoan eta arrazionalagoan erabiliz.\n5. EKINTZA-PLAN BIDERAGARRIAK ETA ERREALAK\nEkintza-planek bideragarriak eta errealak izan behar dute. LMPa ez litzateke idatzi behar kaxoi batean ahaztuta uzeko. Legeria betebehartzat hartu ordez, hobetzera bultzatzen gaituen tresnatzat hartu behar dugu. Ikuspegi horretatik, enpresak beren mugikortasunaren diseinuan parte hartzea lortu behar dugu. Horretarako, proiektuaren zuzendaritzarekiko komunikazioa etengabea izango da. Aldi baterako nahiz ekonomikoki enpresak dituen aukeren araberako ekintza-plan bat idatziko da, eta, ahal den neurrian, kanpoko eragileak inplikatuko dira, hala nola udalak edo aldundiak.\nEgin dezagun aurrera elkarrekin mugikortasun iraunkorrerantz, etorkizun posible bakarra dela sinetsiz. Gurekin etorriko zara? Bisitatu lanerako mugikortasunari buruzko gure webgunea esteka honetan: Lanerako Mugikortasun Planak.\ngarraioa, movilidad, movilidad sostenible, Plan de Movilidad al Trabajo, PMCT, transporte eficiente, Udane Ansa


naiz: hedabidea zara - 'Eia', Basabürüko ikastolaren 40. urteurreneko bideoklipa\n'Eia', Basabürüko ikastolaren 40. urteurreneko bideoklipa\nBasabürüko ikastolaren 40. urteurreneko bideoklipa hedatu dute gaur. Xiberoots taldeak egin du abestia eta filmaketa, muntaketa eta animazio lanak Uztaro proiektuak. Bideoan parte hartu dute ikastolako eta Uztaro atelierreko ikasleek ere.\n1978an ireki zituen ateak Atharratzen Basabürüko ikastolak Bixta Eder etxean. Lau aldiz lekuz aldatu ostean Alozera eraman zuten, Herri Elkargoak eskainitako gela batera. (Ikastolaz informazio gehiago http://basaburuko-ikastola.blogspot.com )


euskal zinearen promozioa – Irudiz eta euskaraz\nCategory Archives: euskal zinearen promozioa\nPromozioa ere ikergai…\nPosted on 2013/02/26 by kagirre\n2005etik atzeraka begiratzea nahiko zaila da euskarazko zinemari dagokionez. Aupa Etxebeste izan zen 12 urteko hutsunearen ondoren euskaraz egin zen lehenengo filma. Nolabaiteko oihartzuna lortu zuen 71.972 ikuslerekin, 341.504,88€-ko errekaudazioarekin eta jasotako sariekin. Mugarri bati sarrera eman zion, honen sorreratik aurrera euskal produkzioak erregularki ematen hasi baitziren. Hala ere, ikusle kopuruari erreparatuz gero, hauxe izan da orain arte arrakastatsuena. Ondoren egindako produkzioetan kontsumoak ez baitu gora egin.\nZinema proiektu batek komunikatzeko gaitasunak edukitzea ezinbestekoa da eta azken hamarkadako euskal zinearen komunikazioaren balantze bat egitea beharrezkoa da. Hau da, euskal zinea zein ezaugarrien arabera iritsi den jendearengana, zein izan diren hau promozionatzeko erabili diren baliabideak eta hauetariko bakoitzean bidali den mezua zer nolakoa izan den. Honen komunikaziora jo nahi da. Izan ere, esparru hau ez da akademikoki aztertu eta ikus-entzunezko sektore honen biziraupenerako beharrezkoa da promozio eta komunikazio prozesu eraginkor baten erreferentzia izatea.\nAupa Etxebeste aztertuko dugu. Batetik, promozio prozesuan martxan jarritako baliabideen edukien analisia egingo da: filma aztertu, web orrialdea, zinemaldiak, festibalak, sare sozialak, zirkuitu komertzialetik kanpo egindakoak… Iturri hemerografikoak ere erabiliko dira. Bestetik, zenbait euskal produkzioen promozioa aurrera eraman duten arduradunei elkarrizketa sakonak egingo zaizkie, errealitatearen ezaguera sakon eta zehatzena lortu ahal izateko.\nEuskarazko filmen promozio prozesua nolakoa izan den aztertu nahi da, marketin estrategietatik hasi eta diskurtso komunikatibora iritsi arte. Ikerketa honek daukan aspekturik interesgarriena, gizartean eta zehazkiago zine-industrian izan dezakeen inpaktua da. Hau da, euskal filmak promozionatzeko orduan zerk funtzionatu duen, zerk ez argitzen saiatuko da, etorkizunerako bideragarriak izango diren promozio prozesuak planteatuko direlarik.\nPosted in euskal zinearen promozioa\tIruzkin 1


Mozorrorik gabeko festa (V) — Eibar.ORG | Eibarko peoria\nHemen zaude: Hasiera / Blogak / Lagun batek esan dit lagun batek esan diola / Mozorrorik gabeko festa (V)\nMozorrorik gabeko festa (V)\nJulen Gabiria 2005/12/02 08:25\n2004ko apirilaren 1ean, Luistxo Fernandezek mezu bat bidali zuen Eibartarrak posta-zerrendara: blog hitza orduantxe entzun zuten zerrenda horretako askok, lehendik ere Sustatu blog kolektiboa (eta Erabili, Uztarria.) existitzen bazen ere. Fernandezek oso gainetik azaltzen zuen blogaren inguruko rollo hori, esteka pare batean oinarrituta. Eta, amaitzeko, esaldi bat: “Egiazki, rollo bat da, eta astuna gainera, baina rollo inportantea, sinistu!”. Egia zen: teknologia berrietatik aparte samar bizi zirenei (gehienei, beraz) txinera iruditu zitzaien blog hitza bera, baina denborak (eta ez da denbora askorik behar izan horretarako) erakutsi du rollo hura inportantea izango zela. Ikustea besterik ez dago, 2004ko eztandaren ostean, 2005ean blogen munduan izan den tantakada etengabekoa. Beharbada, euskal munduak garaiz harrapatu duen lehenengo fenomeno informatiko-mediatikoa da. Hori adituek esan beharko dute, baina hala iruditzen zait niri.\nHandik hiru hilabetera, uztailaren 16an, Xabier Mendigurenek “Egunen harian” izeneko bloga inauguratu zuen, Asel Luzarragaren "Hamaika ispilu ganbil" (Labayru, 2003) liburuaren kritika eginez. Lehenago ere bazeuden beste blog pertsonal batzuk euskal blogosferan, ez gehiegi ere: Jabi Zabalaren Sarean (2003ko otsailetik) edo Luistxo Fernandezen Ingelesen hilerria (2004ko martxotik), ezagunenak baino ez aipatzearren. Uztail hartan bertan, Mendigurenek lehenengo artikulu hura argitaratu zuen garaian, Eibarko (eibar.org) blog komunitatea sortu zen, Euskal Herriko lehenengoa. Gero Goienaren (goiena.net) komunitatea ere etorri zen, blogak beste euskarri batzuetan sortu zituzten blogariak ahaztu gabe. Eta eztanda etorri zen: blogak nonahi, Joxe Aranzabalek "Medikuak esan dit minbizia dudala" (Elkar, 2005) liburua argitaratu zuen Sustatun idatzitakoetatik abiatuta, egunkari eta aldizkariak blogei begira jarri ziren, gero eta egunkari gehiagok jarri zituzten blogak euren edizio digitaletan... baina beste inork ez zuen hartu Mendigurenek bere buruari jarritako erronka hura: urtebetez, urtebete luzez, egunero idaztea.\nGeroztik, beasaindarra goizeroko erreferentzia izan da Internet erabiltzen dutenen artean; alde batetik, literatura, zinema, antzerki eta artearen alorretan ikuspuntu aberasgarri eta espezializatua planteatu duelako, eta, bestetik, hausnarketa eta pasadizo pertsonal ederrak eskaini dituelako, besteak beste. Baina, batez ere, irakurlearengana heltzen asmatu duela azpimarratuko nuke, ez errazkeriarekin baizik eta kalitatearekin. Eta hori gutxi balitz, bokazio eta asmo literarioarekin.


Onartu dira 2018ko udal aurrekontuak | Bergarako Udala\nOnartu dira 2018ko udal aurrekontuak\nBergarako Udala-k Az, 2018-01-31 11:17-n bidalia\nUrtarrileko osoko bilkuran onartu dira 2018ko aurrekontuak, EAJ eta PSE-EEren aldeko botoekin, eta EH Bildu eta Irabaziren kontrakoekin.\nEH Bilduk azpimarratu du lur azpiko aparkalekua egitearen alde dagoela, baina nahiago duela itxarotea Bergarako helburu estrategikoak herritarren artean adostu artean. Irabazik, ordea, udal gobernuak aurkeztutako udal aurrekontuen osotasunari emendakina aurkeztu dio, Irabazik ez duelako udal gobernuak bezala Bergararen hazkundea helburu, bestelako herri eredu bat bermatu nahi du.\nAurrekontua 24.857.039 eurokoa da; 2017koarekin alderatuta %11ko igoera izan du. Udal gobernuak nabarmendu du, udal programan agindutako bezala, Bergarak hazkundea izan dezan eta herriko jarduera indartzeko lanean jarraitzen duela; eta aurrekontuak prestatzerakoan hori izan dela oinarria. Hala, helburua da herritarren bizi kalitatea eta ongizatea hobetzea, eta herritarren behar eta nahiei erantzutea.\nHori abiapuntu izanda, bi proiektu ezinbesteko ditu jomugan 2018ko aurrekontuak: Seminario azpian aparkalekua egitea eta Arrizuriaga lorategia eta jauregia eraberritzea.\nSeminario azpian aparkalekuak egitearena ezinbestekoa da udal gobernuarentzat. Herritar askok jakinarazi du herrian horren premia handia dagoela. Gainera, Bergararen hazkunderako funtsezkotzat da. Proiektu horretara 1.400.000 euro bideratuko dira, eta Udalak 1.120.000 euroko kreditua eskatuko du.\nBeste proiektu handia Arrizuriaga jauregia eta lorategia eraberritzea izango da; helburua da gune hau kultura ekipamendu berria bilakatzea. Kokagune estrategikoan dago eta Udal gobernuak horren aldeko apustua egingo du. 1.111.000 euro bideratuko dira; horietatik 900.000 euro, Espainiako Sustapen edo Fomento Ministeritzatik helduko den partidarekin osatu nahi dira.\nKulturarekin lotuta, zabaldu berri den Seminarixoan zine ekipamendua jarri nahi da eta horretarako 80.000 euro onartu dira. Bestalde, iaz egindako Ideia Lehiaketan jasotako proiektuetako bat martxan jarriko da: igerilekuetan ematen den arazoari aurre egiteko ur jolasen proiektua aurrera eramango da; horrek 150.000 euroko partida izango du.


Bilboko portuaren lehen minaketa Velasco destruktoreak egin zuen 1936ko irailaren 24ko goizaldean. Guztira 40 mina banatu zituen Galea eta Luzero lurmuturren artean. Horrela Bilboko sarrera itxi nahi zuten, egun haietan Flota Errepublikarra heltzear baitzegoen Mediterraneotik. Bizkaiko Defentsa Batzarrak dagoeneko arrastontzi bi zituen mobilizatuta, Danak Ondo eta Marce alegia, Santander eta Bilboko portuak minatuko zituztela iragarri baitzuten errebeldeek irailaren 13an. Mina-eremua 24an bertan aurkitu zuten, eta denbora gutxi eman zuten euskal minaketariek bide bat zabaltzeko; halaz, Flota sartu ahal izan zen hilaren 26an, inolako eragozpenik gabe.\nBilboko bigarren minaketak porrot egin zuen urtarrilaren 7tik 8rako gauean Nabarra boua Velasco eta Genoveva Fierroren parean fortunatu zenean, hauek lanean hasi aurretik. Eta 15etik 16rako gauean berriro saiatu ziren, oraingoan Genovevak zeramatzan 97 minak eta Velascoren 50 arrastakontrakoak zabaltzea lortuz, eta Castrotik 2 milia ekialdera hasiz IE norabidean Villano lurmuturraren ingururaino iristen zen hesi bat eratuz. Eremu horretan hondoratu ziren Goizeko-Izarra boua (37-1-17) eta Mari-Toya minaketaria (37-1-18).\nBilboko bigarren minatze hori gauzatu aurretik, Velascok beste mina-eremu bat prestatu zuen Aviles parean. Urtarrilaren 12ko goizaldean egin zuen, guztira 20 mina eta 29 arrastakontrako finkatuz. Otsailaren 10ean gauza bera egin zuen; gau hartan, 31 mina eta 17 arrastakontrako ipini zituen Aviles parean, eta gero Gijonera segitu zuen beste 6 mina jartzeko portuko malekoitik oso hurbil. Minak botatzeko lanean bertan hiru lehertu ziren, Avilesen bi eta Gijonen hirugarrena. Bilboko hirugarren minaketa ere Velascoren kontua izan zen, bakar-bakarrik arituz oraingoan. Errebeldeek zuten informazioaren arabera, Bilbon sartzen ziren ontziak Castro Urdialestik iparrera gelditzen ziren, eta handik buiaz balizatutako bide batean barrena abantatzen, Luzero lurmuturreraino helduz, eta bide hura ixtea erabaki zuten. Halatan, otsailaren 19ko goizaldean Velascok beste hesi bat eratu zuen Castrotik IMra, Oriñongo itsasadarretik abiatuta, 39 minaz eta 21 arrasta-hauslez. Eremu hura eta urtarrilean prestatutakoa zeharo garbitu zituzten euskal minaketariek martxoa amaitu orduko.\n1937ko martxoaren amaiera inguruan prest zegoen Júpiter minaontzia ere. Apirilaren 1ean egin zuen bere estreinaldia, Santander parean mina-eremu bat jarriz, 46 erasoko minaz eta 25 arrasta-hauslez. Hurrengo egunean aurkitu zuten Santanderko Gobernuko minaketariek. Mina-eremua maiatzaren 30erako garbituko zuten, hilabete lehenago eragin zuen, ordea, bere biktima bakarra, eta ez makala, España korazatua hain zuzen, Armada Nazionalak Bizkaiko Itsasoan zuen ontzi nagusia. Apirilaren 29an Velascok finkatu zuen Bilbo parean jarri beharreko azkeneko mina-eremua, 60 minaz hesi bat eratuz Galea lurmuturretik iparraldera, Bilboko ekialdeko sarrerak ixtearren. Horrek ere ez zuen inolako arrakastarik izan.\nGeroago Gijon eta Santander parean kokatutako mina-eremuak handitu zituzten, Júpiterrekin, baita ere: maiatzaren 1ean Gijon parean aritu zen, erasoko 52 mina eta 32 arrastakontrako jarriz, eta uztailaren 2an Santander parean, hogeina minako bi hesi eratu baitzituen, Cabo Mayorretik iparraldera bata eta Galizanotik iparrera bestea. Azkeneko minatze lanak Felisa Rodal eta Rodal Barreiro minaontzi txikiek gauzatu zituzten, ezen Ribadeotik abiaturik eta talde hartako bouen babespean guztira zortzi mina-eremu finkatu baitzituzten, launa minakoak, Gijonen parean hiru –uztailaren 16tik 19ra- eta beste bostak Aviles eta Cabo Peñas artean –uztailaren 24tik 31ra bitartean-. Santander eta Asturiaseko eremu horien garbiketan euskal minaketariak ere aritu ziren, Bilbo erori ondoren heldu baitziren. Ahalegin horiek ez zioten inolako kalterik eragin portu horietako trafikoari.\nPortu errepublikarren minaketa (1936-1937)\n36-9-24 VELASCO 40 40\nAVILES Portua 37-1-13 VELASCO 20 29 49\nBILBO Castro Urdiales 37-1-16 GENOVEVA F. 97 97\nCastro Urdiales 37-1-16 VELASCO 50 50\nAVILES Portua 37-2-10 VELASCO 29 17 46\nGIJON El Musel 37-2-10 VELASCO 5 5\nBILBO Oriñón 37-2-19 VELASCO 39 21 60\nSANTANDER Portua 37-4-1 JUPITER 46 25 71\nBILBO Galea lurmuturra 37-4-29 VELASCO 60 60\nGIJON El Musel 37-7-16 JUPITER 52 32 84\nSANTANDER Cabo Mayor 37-7-2 JUPITER 20 20\nGalizano 37-7-2 JUPITER 20 20\nGIJON El Musel 37-7-16 F. RODAL 4 4\nGIJON Cabo Torres 37-7-18 F. RODAL 4 4\nGIJON Isla S. Lorenzo 37-7-19 F. RODAL 4 4\nAVILES Avilés-C. Peñas 37-7-24 RODAL B. 4 4\nAVILES Avilés-C. Peñas 37-7-28 F. RODAL 4 4\nAVILES Avilés-C.Peñas 37-7-29 RODAL B. 4 4\nAVILES Cabo Negro 37-7-30 RODAL B. 4 4\nAVILES NW de C. Peñas 37-7-31 F. RODAL 4 4\nFINKATUTAKO MINA KOPURUA 233 195 32 174 634\nErrebeldeek Bilbo parean erabilitako minak bi motatakoak izan ziren. Hasieran “bastoi” mina klasikoak erabili zituzten, Vickers H-16-A markakoak, Lehen Mundu Gerrako britainiar diseinukoak baina patentepean Espainian eginak. Dagoeneko mina mota zaharkitua zen, eta ingelesek bazter lagatakoa, funtzionamendu txarra zuelako. Mina horiek antena-kolpekari edo bastoi bat zuten, eta mekanikoki lehertzen ziren, ukitze hutsez. Kalterik eragin ez zutelarik, ia-ia batere eraginkortasunik gabeko gertatu ziren. Minok sakabanatzeko Velasco destruktorea erabili zuten, 60 eraman zitzakeen eta, eta Júpiter minaontzia ere bai, guztira 264 mina eramateko gai izanik.\nErabilitako bigarren mota “adar” mina zen, alemaniarra, EME motakoa eta “erasokoa” deitua; hau ere Lehen Mundu Gerrakoa zen, baina lehena baino eredu aurreratuagoa ere bai. Biribila zen, goiko aldean berunezko bost adar zituen, eta hura bezala ukitu hutsez lehertzen zen. Alemaniarrei erosi zizkieten zuzenean 1936ko abenduan. Lehenbizi Genoveva Fierro gaitu zuten minok eramateko, 100 eraman baitzitzakeen ontzi-bizkarreko errailetan eta beste 100 sotoetan. Gero Júpiter egokitu zuten eginkizun berbera betetzeko. Eta mina horiexek izan ziren Goizeko Izarra, Mari Toya eta, geroago, Españaren beraren hondoratzea eragin zutenak, izugarrizko arriskua eragin baitzuten nabigaziorako.\nMinekin batera beste tramankulu mota bat ere jarri zuten, arrasta-hauslea edo arrastakontrakoa eta “txibia” mina ere deitua; minaketarien miaketa aparejuak haustea zuen helburu, minaz jositako eremua babestea alegia. “Egiazko” minen oso antzekoa zen itxuraz, baina lehergairik ez zuela flotagailu hutsa zen. Flotagailuaren azpitik metro batera “txibia” dispositiboa zeraman. Arrasteko kableak heltzen zionean lehertu eta aparejua mozten zuen. Velasco eta Júpiterrek ere erabili zuten, lehen azaldutakoekin batera erabili ere.\nBilbo erori eta gero frankisten beste 100 mina jaso zituzten, “madari” motakoak. Alemanak hauek ere, Carbonit eredukoak, esan dugunaren forma zuten eta bost adar ere bai goiko aldean. Lehertzeko mekanismoa “adar” minek zutenaren berdina zen. Horrelakoak sakabanatzeko bi arrantzuntzi egokitu zituzten, Felisa Rodal eta Rodal Barreiro, bide berezi batzuk muntatu baitzizkieten bakoitzak lau mina eraman ahal izateko. 1937ko uztailean Ribadeotik aritu ziren, 32 mina jarriz Gijon eta Aviles bitartean. Ez zuten inolako emaitzarik lortu –oso gutxi izaki nonbait-. Euskal Herriko uretan ez ziren horrelakoak erabiltzera ailegatu, baina euskal minaketari batzuk Asturiasera joan ziren Santanderko ebakuazioaz geroztik, miaketa lanetan laguntzearren.\nMina miaketa Euskal Herrian\nDagoeneko esan dugun bezala, mina miaketako lehenbiziko lanak 1936ko irailean egin zituen arrastontzi pare batek, Bizkaiko Defentsa Batzarraren kontura, eta gero beste unitate batzuk elkartu zitzaizkien. Urtarrilaren 16an eginiko minaketaren ondorioz Bizkaiko Itsasoko Armadaren (BIA= Fuerzas Navales del Cantábrico) Buruzagitzak bere gain hartu zuen miaketaren zuzendaritza, eta Armadako pertsonal trebatua bidaltzeaz gain hainbat bilaketa-hegaldi egin zituzten Santanderko hidrohegazkinek. Euskadiko Itsas Sailak minaketari talde bat eskaini zion, Jesus Landarte Rafael Cantos ontziko kapitainaren agindupean, beharrezko pertsonalaz eta ekipoekin batera. Baina dragatze lanetan Julián Sánchez-Gómez ontzi-alfereza, haien arduraduna alegia, hil ondoren Mari Toya hondoratu zelarik, BIAren Buruzagitza ez zen miaketa lana behar bezala antolatzeko gai izan.\nOtsailaren 1ean Euzkadiko Gudontzidiak bere kontura aritzea eta BIAri txanda hartzea erabaki zuen. Jose Maria Burgaña kapitaina Portugaleteko Itsas Ordezkari izendatu zuten, eta minak biltzeko zerbitzuen antolaketaren ardura atxiki zioten. Burgañak, bere egitekoan, BIAren eskura jarritako ontzi eta pertsonal bera erabili zuen, guztira 6 minaketari (Jaimín, Rafael Cantos, Arco, Iris, Gure Artizar eta Gure Izarra) eta 3 txalupa motoredun laguntzaile (Nazareno nº1, Angel de la Guarda eta Nazareno nº9). Otsailaren amaiera aldean, Oriñóngo mina-eremua aurkitu zuten garai bertsuan, beste 2 minaketari (Aralarko Mikel Deuna eta Nazareno nº6) alistatu zituzten Jaimín eta Rafael Cantos ordezkatzeko, Industria Sailari itzuli baitzizkioten horiek, martxoaren amaiera aldean, arrantzuan aritzearren; gainera, Angel Gabiña Andraka kapitainak –segidan Aralarko eta Nazareno nº6ren komandantea izan zena‑ Jesus Landarte ordezkatu zuen Ontzitaldeko Buruzagi karguan, haren behin betiko baja suertatu baitzen gaitz baten eraginez.\nLanei atzera ekinik, martxoaren 15ean amaitu ziren Oriñóngo hesia miatzeko lanak, eta 30ean Castrokoarenak. Lehenean Vickers motako 12 mina eta 20 arrastakontrako kendu zituzten, eta bigarrenean EME motako 48 mina eta 37 arrastakontrako. Martxoaren 20an McGrigor ontzi-kapitainak, Campbell destruktore britainiarraren komandanteak, Bermeoko portura heldu zelarik errefuxiatuak ebakuatzeko, Egiari bisita egin zion, eta “hain geratu zen harrituta mina dragaketaren antolaketaz ezen Royal Navyri gomendatu baitzion Bilboko portua erabiltzeko base nagusitzat, han bertan petroliontzi bat jarriz”.\nApirilean frankistek iragarri egin zituzten Bilboko blokeoa eta minaketa berria; horren aurrean, minaketari gisa aritzeko ontzi gehiago alistatu zituzten, eta maiatzean 24ko kopurura heldu ziren, 6 txalupa motoredun laguntzailez osaturik. Ikusi dugun bezala, apirilaren 29an gauzatu zuen Velascok minaketa, baina maiatzaren 2an eremua aurkitu zutelarik lau egun besterik ez zituzten behar izan erabat garbitzeko; guztira Vickers motako 45 mina indargabetu zituzten. Euskal minaketariek bere lanean segitu zuten Bilbo erori arte, nahiz eta beste minarik ez zuten aurkitu ur haietan. Maiatzaren 10era arte ontziek jatorrizko izenak mantendu zituzten, baina egun horretatik aurrera minaketari guztiei zenbaki bat jarri zieten, “D” hizkia aurrean zutela, eta haiei laguntzen ibiltzen ziren txalupei ere zenbakia, baina “L” hizkiaz.\nMinaketarien lana nabigazioa oztopatzen zuten mina-eremuak garbitzea zen. Eta prozedura oso sinplea: lehen-lehenik metalezko kable edo arrasta bat botatzen zuten bi minaketariren artean, eta hauek hura eramaten zuten arrastaka, popa aldetik, lastertasun berdinez eta norabide paraleloa mantenduz, itsaso barrenetik kostalderantz. Ontziek aurrera egin ahala arrastak kateatu egiten zuen mina ur azpian mantentzen zuen kablea, eta tira egiten zion, mina ainguraketatik askatu artean. Batzuetan bera bakarrik lehertzen zen mina biltze lanean bertan, beste batzuetan ur azalean agertzen zen, eta fusil tiroz lehertarazi edo lehorrera eramaten zuten, atoian, han desaktibatu eta barruan zeramatzan lehergaiak erabiltzeko. Bitan-edo minak hondora joan ziren loturako kablea moztu eta gero.\nBilboko minaketan nazionalek ez zuten atarramentu onik atera; sekula ez zuten Bilboko portuko merkantzia trafikoa galarazterik lortu, egun batzuetan zehar erritmoa motelduarazi baino ez. Izan ere, erabilitako materiala nahikoa kaxkarra zen –beharbada erasoko minen salbuespenaz- eta euskal minaketarien lana bikaina izan zen. Are gehiago kontuan hartzen badugu Euzkadiko Gudontzidian inork ez zuela minak dragatze lanean aurretiko esperientziarik, eta pertsonaleko gehien-gehienak mina bat inoiz ikusteke zeuden. Gainera, erabilitako baliabideak oso arrunt eta sinpleak izan ziren. Eta, aipatzeko modukoak izan arren, multzoa osoki hartuz oso gutxi izan ziren galerak, Goizeko Izarraeta Mari Toya hondoratzea besterik ez baitzen fornutatu.\nBizkaiko defentsa batzarrak eta euzkadiko gudontzidiak eginiko mina miaketa lanak (1936-1937)\nAbra 36-9-24 36ko urria Vickers ? ? 40\nCastro 37-1-16 37-3-30 EME 20 28 48\nArrastakontrakoak 37 37\nOriÑon 37-2-25 37-3-15 Vickers 10 2 12\nArrastakontrakoak 20 20\nPta.Galea 37-5-2 37-5-5 Vickers 26 17 2 45\nIndargabetutako minak guztira 113 47 2 202\nMina miaketa Santander eta Asturiasen\nBilbo erori zenean 1937an euskal ontziak Santanderrera eraman zituzten, eta han minaketariek beren lanari jarraitu zioten. BIAren Buruzagitzak Eusko Jaurlaritzako Defentsa Sailari eskatu zion minaketari batzuk lagatzeko, Santander parean prestatutako mina-eremuak miatzearren. Uztailaren hasieran Euskal Armadak ontzitalde oso bat laga zion: D-9, D-10, D-11, D-21, D-22 eta D-23 minaketariak eta L-1 eta L-3 txalupa laguntzaileak. Jose Pombo izendatu zuten ontzitaldeko buru eta L-3n ontziratu zen.\nMinaketari horiek, Santanderkoak elkartu zitzaizkiela, uztailaren 7an hasi ziren Cabo Mayor inguruko hesia miatzen, eta 10erako amaitu zuten lana. Hilaren 12an aurkitu zuten Júpiterrek Galizanoko hondartzatik iparrera jarritako hesia, eta hura bezala hau ere egun gutxitan dragatu zuten. Euskal ontziek oso ongi bete zuten egitekoa, gau eta egun lanean arituz. Batzuetan Cervera eta Baleares gurutzontziek ikusi zituzten, eta tiroren bat edo beste jaurti ere bai, baina sekula ez zituzten jo. Eta ez zuten batere bajarik izan miaketetan zehar, eta lanari ekin ziotenez geroztik minak ez ziren oztopo izan Santanderko portuko merkantzia trafikoarentzat. Egin zuten lan eraginkorra ikusita BIAk ontziok bere indarretara atxikitzea erabaki zuen abuztuaren 1ean.\nSantanderko kanpaina amaitzean Euzkadiko Gudontzidia bera ere desagertu zen, eta BIA ere zeharo murriztuta zegoen. Santander ebakuatu zenean 1937ko abuztuan, L-1 eta L-3 txalupak eta D-9, D-21 eta D-22 minaketariak Gijonera abiatu ziren, eta gainontzekoak, Frantziara.\nAsturiasen, minaketariek etengabeko lanean jardun zuten, Gijongo sarrerak egunero-egunero miatu zituzten eta. Minaketari hauetan jatorrizko euskal tripulazioak ari ziren artean, eta Asturiasen segitu zuten jo eta ke, kanpaina amaitu artean. El Musel inguruan jarduteaz gain, Avilesen ere aritu ziren euskal minaketariak. Urriaren erdialdera, L-3, D-21 eta D-22 minaketariak hara bidali zituzten lanean segitzeko. Avilesen miatu zituzten, hain zuzen ere, “madari” motako mina bakarrak, inguru horretan beste inon ez baitzituzten banatu.\nAsturias erori zenean L-1, L-3 txalupek, D-9, D-21, D-22 minaketariek ihes egin ahal izan zuten hilaren 21ean, eta hurrengo egunetan sartu ziren Bordelen eta Arcachonen. Gerra amaitu arte internatuta egon ziren guztiak, eta 1939an beraien armedoreen esku gelditu ziren.\nEuskaditik kanpoko mina miaketa lanak\nAvilés(1º) 37-1-13 37-2-2 Vickers 13 4 17\nArrastakontrakoak 1 1\nAvilés(2º) 37-2-10 ? Vickers ? ? ?\nArrastakontrakoak ? ? ?\nEl Musel(1º) 37-2-10 37-3-15 Vickers 3 3\nSantander 37-4-2 37-5-30 EME 14 12 26\nArrastakontrakoak 8 8\nEl Musel(2º) 37-5-2 37ko uztaila EME 36 36\nArrastakontrakoak 10 10\nCabo Mayor 37-4-7 37-7-10 Vickers 5 1 6\nGalizano 37-7-12 37-7-24 Vickers 7 4 11\nGijón-Aviles 37-7-16 37ko urria Carbonit 14 14\nIndargabetutako minak guztira 111 21 132


Badaukat nik geometriarekin zerbait, proposamenen bat ikusi eta berehala erakartzen nauena. Agian izango da nik neuk gutxien garatu dudan esparrua delako eta horren egarria daukalako!\nGaurkoa, beste askotan bezala, twitterren aurkitu dut eta puzzle geometriko irekia dela esan dezakegu. @DavidButlerUoA da txioaren eta proposamenaren sortzailea. Adelaida-ko Unibertsitateko blogean agertu zen 2016an eta egunotan jaso du tweeterreko txio baten. Proposamena aurrera eramateko plantilla ere eskura jartzen dituenez, hona ekarri dut pdf formatoan\nPuzzlea, esan bezala irekia da. Hau da, emaitza bat baino gehiago da posible.\nPiezek elkarren alboan jartzeko kondizio bat bete beha dute : Kolore beltzeko zatiaren alboan kokatzen dugunak kolore beltza izan behar du eta zuriaren alboan kokatzen dugunak ere zuria izan behar du.\nIrudian jaso duguna, esate baterako emaitza posibleetako bat da:\nBeti bezala, puzzlea eraikitzea bezain aberatsa izango da gero gelan sortu daitekeen analisi eta behaketa giroa emaitza esku artean daukagunean. Behaketa naturala, ikasleei berez ateratzen zaizkien oharrei jarraitzea da onena, baina nahi izanez gero, David Butlerrek galdera “egokien” zerrenda bat gehitzen du bere blogeko artikuluan.\nProbatu gela eta etxeetan! Eta kontatu hemen bueltan!!!


64 eguzki-panel jarriko dituzte Zeberioko udaletxe eta kultur etxeko teilatuetan | Geuria\n38.800 euroko inbertsioa egingo du Zeberiok udaletxe eta kultur etxeko teilatuetan burutuko den energia berriztagarriaren aldeko proiektu honetan\nZeberioko udaletxea (ezkerraldean) eta kultur etxea (eskumaldean) // Geuria\nZeberioko Udalak eguzki-panelak jarriko ditu udaletxeko eta kultur etxeko teilatuetan: “Proiektu honen helburua energia elektrikoa erostea saihestea da”, azaldu du Karlos Idirin alkateak. Zeberioko Udalak azaldu du eguzki-panelak jartzearen lanak urte bukaeran hasteko asmoa duela eta 2022ko martxorako den-dena bukatuta egoteko.\nGuztira 38.800 euroko inbertsioa egingo du Zeberiok udaletxe eta kultur etxeko teilatuetan burutuko den energia berriztagarriaren aldeko proiektu honetan eta herriko alkateak “proiektu oso interesgarri” bezala definitu du.\nZeberioko udaletxeko teilatua, egun hauetan // Geuria\n15,80 kwko potentzia produzituko duten 40 panel jarriko dituzte guztira udaletxeko teilatuan, “Udal eraikineko beharrizanak asetzeko behar besteko energia”, argitu du alkateak. 21.048 euroko inbertsioa egin du Udalak udaletxeko lan hauetarako, BEZa barne. Udalaren arabera, inbertsio honen amortizazioa 7 urtekoa izango da eta urtean 15.785kwko energia garbia produzituko dituzte panelek eta urtean 4.643 Co2 kilo eta 726 zuhaitzen mozketa saihestuz urtero.\nKultur etxea // Geuria\nKultur etxean 9,48kwko potentzia sortuko duten 24 eguzki-panel jarriko dituzte. Guztira 13.776 euroko inbertsioa egin du Zeberioko Udalak eraikin honetan. Urtean 1.238 eguzki-orduko energia jaso ahal izango dituzte panel hauek (udaletxeko eraikinean bezala), 9.127kwko energia garbia sortuko dute urtean eta panel hauen amortizazioa 8 urtekoa izango da. Zeberioko Udalak egin duen ikerketa baten arabera, panel hauen erabilerak 2.684 kilo Co2 emisio saihestuko dute urtean atmosferan: “Beste modu batean esanda, 420 zuhaitzen mozketa ekiditearen baliokidea litzateke”, azaldu du alkateak.\nZeberioko Udalaren asmoa da hurrengo urteko aurrekontuetan eskola berrietako teilatuan ere eguzki-panelak jartzea. “Helburua eskola barriak energetikoki autosufizienteak izatea da, baina hurrengo aurrekontuetan sartu beharrekoa izango da, aurtengo diruarekin inbertsio hori egitea posible ez delako”, azaldu du Idirinek.\nSailkatuta: Eguzki-panelak, energia berriztagarria, Karlos Idirin, Kultur Etxea, Udaletxea, Zeberio


LARRAZABAL. AUZO ESKOLA PAREGABEA - Bizkaia.eus\nLARRAZABAL. AUZO ESKOLA PAREGABEA\nBizkaiko Foru Aldundiak (garai hartan, “Diputación Foral de Vizcaya”)\n1919an “Moción Gallano” mozioa onetsi izanak, 100dik gora auzo-eskola eraikitzeko prozesua abiarazi zuen. Eskola horiek, Bizkaiko –batez ere, baserrialdeetako eta meatze- eta industria-auzoetako– analfabetismo-maila altuak txikiagotu eta hezkuntza eta kulturako orekarik ezak zuzentzeko eraiki ziren. Arautegiaren arabera, Barakaldok “auzo-eskola” bat zabaltzeko betekizunak betetzen zituen. Ismael Gorostizak diseinatu zuen eskola, eta 1928ko urtarrilean zabaldu zen, Bilboko, Barakaldoko edo Alonsotegiko 105 ikaslerekin. Solairu bakarreko eraikinak hiru ikasgela, jantoki bat eta komun batzuk zituen. Gaur egun, eskola hura museo bihurtutako toki zoragarria da, eta horretan duela 90 urte baino gehiago hezkuntza nolakoa zen ikus daiteke modu harrigarrian, ohi ez bezala.\nUrriaren 18a (gaztelaniaz) eta 25a (euskaraz), igandeak. 11:30etik 12:30era\nErreserbak: 944 971 390 telefonoan edo ezagutubarakaldocihma@barakaldo.eus helbidean.\nBarakaldo. Las Delicias 1515 autobus-geltokia, “Diablo” zubiaren ondoan, Zorrotza- Kastrexana errepidean, Kastrexanako geltokitik hurbil (Bilbao-Balmaseda Renfe linea).


Aurtengo mikroipuin irabazleak -\nAurtengo mikroipuin irabazleak\nPosted on 2013/06/25 by berbaizu\nLaugarren urtez Euskararen Unibertsoak Deustualdeko 9 ikastetxeen arteko mikroipuin lehiaketa antolatu du. Aurten be maila handia izan da ipuinen artean eta epaimahaiak kostata erabaki ditu irabazleak eta aipamen bereziak. Iñaki Soler, Arrate Santiago eta Garazi Tomas izan dira 2013ko irabazleak. Beraien ipuinak irakurri nahi?\nZER NAIZ NI?\nZer naiz ni? Galdera horixe egon naiz egiten nire bizitza osoan, eta ez dakit ea biziduna naizen edo ez. Ez dakit ea planeta bat naizen; edo agian, garbigailu bat. Ez dakit ea katu bat naizen, edo sua. Ez dakit zer naizen baina jakiteko asmoa dut. Horretarako, Lurra deitzen den planeta batera egingo dut bidaia, eta hango fenomeno eta bizidunen artean infiltratuko naiz. Sumendi batean nago, eta ez naiz gustura sentitzen. Erupzioan, laba artean jartzen naiz, baina oso bero dago eta hortik urruntzen naiz. Bistakoa da ez naizela laba. Geroago, izaki bizidun bat naizen ikusi nahi dut, eta enbor batez eta hostoz osaturiko bizidun baten alboan jartzen naiz berarekin harremanak izateko. Geroago, lotsatia dela ziurtatzen dut eta nik lehenengo hitz egitea erabakitzen dut. Izena galdetzen diot, egun ona egiten duela esaten diot, Ilargian bandera bat dagoela ohartarazi diot, baina ez dit ezer esaten. Azkenean, izaki bizidun baten teoria hori albo batera uzten dut. Ondoren, kultura bat naizela pentsatzen dut, eta Pariseko Eiffel Dorrera noa, Frantziako kultura ezagutzeko. Ez dut ezer sentitzen berarekin. Gero, Notre Dame katredalarekin saiatzen naiz, baina ezinezkoa da. Pentsatzen hasita, ez dut kulturekin zerikusirik; eta honek guztiak, bakarrik gauza bat izan naitekeela esaten dit: Eza. Bai, eza; espazioko airea, existitzen ez dena, eza. Ni eza naiz, baina ezer ez izatea errege bat izatea bezain ona da, benetan.\nINORK EZ ZUEN ETXETXO BATEN ATEA IREKITZEN\nBazen behin etxetxo bat, inork ez zuen irekitzen atea. Egun batean etorri zen postaria eta txirrina jo zuen: din-don! Ez zen inor ateratzen! Orduan gutun bat atearen ondoan utzi zuen. Bost minutu pasa eta gero, zapatagilea etorri zen eta txirrina jo zuen: din-don! Ez zen inor ateratzen, eta orduan zapatak utzi zituen gutunaren gainean. Ordu bat pasa ondoren, ogi-saltzailea ogi batekin etorri zen. Txirrina jo zuen: din-don! Baina berriro ez zen inor ateratzen. Eta badakizue non utzi zuen ogia? Zapaten gainean utzi zuen. Hamabost minutu pasa eta gero lore-saltzailea etorri zen lore sorta batekin, txirrina jo zuen: din-don!, Ez zuen inork atea irekitzen, orduan lore sorta utzi zuen ogiaren gainean. Bi egun pasa eta gero, oraindik gutuna, zapatak, ogia eta lore sorta atearen ondoan zeuden, eta neskatxo bat etorri zen. Neskatxo horrek gutuna hartu zuen, ondoren zapatak jantzi , lore sorta eskuan hartu eta ogia jan zuen. Ba al dakizue nor ote zen neskatxo hori? Etxetxoaren jabea zen.\nErrepideek bezala zeharkatzen zuten haren aurpegia. Bizitzaren kolpeek, laztanek, ilusioek, haserraldiek eta maitasunek eraikitako bidexka sakon eta korapilatsuak ziren aitonarenak.\nAmaren besarkadekin hasi ziren agertzen, urteak igaro eta gerrak sakondu egin zituen, gaztea izanik; goseak eta beldurrak zaharkitze prozesua bizkortu zuten eta.\nLehen maitasunak irrifarrearen marka utzi zuen, lehen alabak kezkarena, begi alboetan irudikatuta… Baina ilobak aldatu zuen haren aurpegi zaharraren expresio osoa, aitonak bizitako guztia zimur maitagarrietan bilakatuz.\nEzerk ez zuen haren esperientziaz beteriko aurpegia baretu, heriotzera arte iraun zuten aitonaren zimurrek.


2012 urteak zer utzi zigun Esklerosi Anizkoitzaren ikerketari dagokionez: ECTRIMS Kongresuaren laburpena - Esclerosis Múltiple Euskadi\n2012 urteak zer utzi zigun Esklerosi Anizkoitzaren ikerketari dagokionez: ECTRIMS Kongresuaren laburpena\nNork Argitaratu du EM Euskadi | 2013 urtarrila 15 | ikusita 1636 aldiz\n2013ko martxoa. Mar Mendibe doktorea, Gurutzetako Unibertsitate Ospitaleko Esklerosi Anizkoitzaren Unitateko neurologo arduraduna. 2012ko urriaren 10 eta 13 bitartean ECTRIMS urteko kongresua burutu zen Lyonen (Frantzia), Esklerosi Anizkoitzaren (EA) tratamendu […]\n2012ko urriaren 10 eta 13 bitartean ECTRIMS urteko kongresua burutu zen Lyonen (Frantzia), Esklerosi Anizkoitzaren (EA) tratamendu eta ikerketan oinarritutako maila zientifiko altueneko bileretako bat. 7.000 parte-hartzaile inguru bertaratu ginen Europar Batzordearen ekitaldi honetara. Honako hauek izan ziren interes handiena sortu zuten ikerketa lerroak:\nFarmako neuro-babesleei eta mielinaren suspergarriei buruzko ikerketa.\nGaur egun esperimentazioaren lehendabiziko faseetan dauden zenbait farmakoren helburua EAk eragindako kalteen nerbio-sistema babestea ez ezik, galdutako funtzio neurologikoa berreskuratu eta lehengoratzen saiatzea ere bada. Proiektu berritzaileenen artean honako hauek nabarmenduko nituzke: EA duten pertsonengan suntsitu ohi den barrera hematoencefalikoaren (nerbio-sistemaren eta odol-hodien arteko barrera) neuro-babesari buruzko zenbait lan. Barrera hori hausten duten geneetako bat antzeman berri da eta, hala, horren gainean ekiten baldin bada, suntsipena saihestu ahal izango litzateke. Beste ikerketarako talde batek mielina sortzeko ardura duen geneetako bat deskribatu du eta berau sortzea bultzatzeko aukeran hausnartzen dihardu. Eta, azkenik, mielina eratzen duten zelulen (oligodendrocitoak) biziraupenerako ezinbestekoa den faktore bat deskubritu da eta berau endekatzea saihesteko aukera aztertzen ari dira.\n“Stemcells” edo zelula ama mesenkimalen gaineko ikerketa.\nPaziente boluntarioez osatutako talde batekin ikerketa pilotu bat martxan jarri dugu, neuro-errehabilitazioaren gaineko proiektu bat burutze aldera.Azken urteotan “stemcells” mesenkimalekin (MSCak) burututako ikerketek terapia zelularra defendatzen dute, etorkizunean esklerosi anizkoitzerako aukera terapeutiko gisa. Aurtengo bileran gai honek garrantzi txikiagoa izan du eta lan gutxiago aurkeztu dira. 2010 urtean EA arloan adituen talde batek EA duten pazienteen tratamendua nolakoa izan beharko litzatekeen gomendatzen zuen adostasun dokumentu bat osatu zuen, oraindik ere “tratamendu esperimentala” dela kontuan izanik. Komenigarria da neurologian adituek protokolizatu eta kontrolatutako saiakuntza kliniko baten baitan burutzea, praktika kliniko onaren gida-lerroak jarraituz eta komite etikoen jarraibideen arabera.\nEAk eragindako endekapen kognitiboari, memoriari eta neuro-errehabilitazioari buruzko ikerketa.\nIkerketa berriei esker, ulertzera hel gaitezke zergatik EA duten pertsona askok arazo kognitiboak dauzkaten eta beste batzuek ez, nola neur dezakegun endekapen kognitiboa eta zer egin dezakegun sintoma hauek tratatzeko. Zenbait ikerketa neuro-psikologiko aurkeztu ziren, horietan, test neuro-psikologikoen baterien eta erresonantzia magnetiko funtzionalen bitartez, zeregin jakin batzuetan burmuineko zein atal aktibatzen diren agertzen da eta burmuineko zein atal egon daitezkeen funtzionatzen ez duten beste batzuk konpentsatzen. Garun-azaleko zenbait ataletan eta talamoan izandako kalteak endekapen kognitiboarekin lotuta daudela dirudi.\nEsperimentazio fasean dauden farmako berriek galdutako funtzio neurologikoa berreskuratzen eta lehengora dezaten saiatzen dira.Lan hauetan oinarrituta, neuro-errehabilitazio proiektuan parte hartzen duten paziente boluntarioen talde batekin ikerketa pilotu bat martxan jarri dugu Bizkaian. Emaitzak positiboak baldin badira, kaltetuen talde handiagoari eskain geniezaioke.\nDatozen urtean erabakigarriak izango dira proiektu honi eta beste askori dagokienez. Espero dut bizi dugun egoera ezegonkorrak aurrerapauso hauek eten ez ditzan. Ikerketa da gure etorkizuna.


Preso Politikoen Nazioarteko Egunean EPPK-ren agiria euskal jendarteari | Euskal Herria | GARA Euskal Herriko egunkaria\nPreso Politikoen Nazioarteko Eguna legez geratu da izendatua Apirilaren 17a.\nPertsona asko dago preso ideiengatik eta ideia horien defentsan egin duten borrokagatik. Munduko leku askotako preso politikoak adiskide dira gaur egun, eta euren ziegetako barroteetatik harago elkartzen dira beren pentsamenduak, borroka eta maitasun loturak sortuz.\nEuskal preso politikoontzat ere ez da urte erraza izan; ez dira garai errazak.\nOraindik 260 inguru gara euskal preso politikoak; gutako batzuk 70 urtetik gorako adina dugu, espetxean daramagun urte kopuruaren bataz bestekoa oso handia da, 21ek gaixotasun larriren bat... eta gogoratu behar dugu azken urtebete honetan zendu direla espetxean larriki gaixoturik kaleratu ziren Juan Mari Maizkurrena eta Oier Gomez kideak... Errealitate horren aurrean, kartzeletako egoerak gordina izaten jarraitzen du. Zenbait kiderena are gordinagoa, adinagatik, gaixotasunagatik, guraso edo senide adindu eta ezinduak dituztelako edo bestelako arrazoiengatik. Urteen zamak presook ez ezik gure senide eta hurbilekoak ere kolpatzen baititu, “Motxiladun umeak” edota “Azken arnasa arte” dokumentaletan ezin gordinago agertzen den moduan, presoon eta senideen arteko harremanetarako baldintzak gero eta latzago bilakatuz. Ez dugu ahaztu behar, gainera, Estatu espainiarraren errepresioak guganako elkartasun oro mehatxatzen eta zigortzen jarraitzen duela.\nBakartuta dauden kideen kopurua aipatu behar dugu, andrazkoena bereziki.\nAzken urteotan Kolektiboa osatzen dugun kideen kopuruak behera egin arren, esan behar da larritasunek gora egin dutela denborarekin. Ezin dugu ukatu egoera premiatsua dela, baina adierazi nahi dugu gure gogo-bihotzak gure herriaren askatasuna lortzeko egin beharrekoan daudela.\nIa bi urte dira EPPK-k eztabaida prozesua amaitu eta ibilbide juridikopenitentziarioan pausu bat aurrera eginez, kartzelak husteari begira espetxe legedia arruntari ekitea erabaki zuela. Ez da zailtasun faltarik borroka horretan ere, eta emaitzak tantaka datoz, nekez datoz... Baina nekeak eta abiadura mantsoak ez gaitu etsipenera eramango; zailtasunetan aurrera egiten ondo ikasiak gara, eta jarraituko diogu aurrera egiten.\nGutakoren baten etxeratzeak sortzen duen poza adieraztea bera zigortu nahi dute. Esan behar dugu, ordea, euskal preso politiko bat espetxetik irteten denean, preso horren senide eta hurkoei ezarri zieten zigorra ere amaitzen dela. Baina nahiago dute zitalkeriatik eta gorrototik ase, askatasunean eta itxaropenez bizi gaitezen uztea baino.\nDeliberatuak gaude gure helburuetara iristeko eta bidean beharrezkoak diren ekarpenak egiten jarraitzeko. Ekarpen handi eta txikiak, denak baitira beharrezko.\nBestalde, ez dugu ahazten epe laburrera datozkigula bi hauteskunde prozesu eta, alde horretatik, 2017ko eztabaidaren ondorioetan genioen moduan, EPPK-ko presook bat egiten dugula ezker abertzalearekin. Ezker abertzaleko militante gisa aintzat hartzen dugu bozkaren garrantzia ere, indarrak batzeko eta borroka politikorako tresnak prestatzeko modua delako Ezker Independentistako hautagaiei gure bozka ematea.


Zuhatzetik salbatu nahi zuten txoriaren kontua ez nuen osorik sinetsi. Ez nago ziur egiatan ari zen laguna, newyorktarrek badute adarra jotzeko joera eta. Broma bat izango zen, itxuran.\nAnekdota hori erdi ahaztuta nuela, atzo bertan, txoriei buruz hitz egin zigun ezti-saltzaileak baserritarren azokan. Gizon nagusia da bera, nekatua ematen zuen. Zergatik ez zara esertzen?, galdetu nion. Esertzen banaiz jendeak uste du ez dudala saltzeko interesik. Eta horrexegatik nago zutik.\nZaharkituak zituen arropak, poltsikoak zulatuta, baina burua bizkor.\nEztiari buruz aritu zitzaigun gero. Urte ona izan omen da. Nonbait lore asko egon dira aurten, iaz baino gehiago. Baina ez pentsa hori seinale ona denik, esan zigun gizonak, lore asko daude, txoririk ez dagoelako. Aurten txori gutxi ibili da.\nZergatik ba?, galdetu nion jakinminez.\nEz nuke jakingo esaten, baina oso arraroa da. Ez dut sekula ikusi. Nik uste, klima aldatu egin dela. Txoriak desagertzen ari dira.\nLagunaren su-hiltzaileen pasadizoa ez dakit txantxa ote zen.\nBaina azken hau, hau bai ez dela broma.


Nola gozatu piknik batez arriskurik gabe | Consumer\nNola gozatu piknik batez arriskurik gabe\nUdako hilabeteetan, aire zabaleko janariak ugaritu egiten dira, bai eta janari-intoxikazioak izateko arriskua ere. Hori dela eta, kontu handiz ibili behar da, ezustekoak saihesteko.\narabera: Asteazkena, 2009ko uztailaren 15a\nPicnics, parrilladak edo barbakoak eguraldi onarekin eta tenperatura altuekin egiten diren jardueren parte dira. Izan ere, otordu asko aire zabaleko udako hilabeteetan egiten dira. Baina tenperaturak igotzen diren modu berean, bakterioen jarduerak ere egiten du, baldintza horiek biderkatzeko aprobetxatzen baitituzte. Zenbait trikimailuk, hala nola janaria prestatzeko eta kontserbatzeko modurik onena zein den jakiteak, arrisku hori murrizten lagunduko dute.\nUrtero bezala, tenperatura altuek aire zabaleko jarduera ugari egitera bultzatzen dute, eta horietan janaria oso garrantzitsua da. Baina urtero, jarduera horren ondorioz, handitu egiten dira elikagaien bidez transmititzen diren gaixotasunen kasuak. Elikagaiak inguru atseginean gozatzeak, hala nola hondartzan edo zelaian, behar bezala jokatzera behartzen du, gerta litezkeen gorabeherak saihesteko. Kontuan hartu behar da, batez ere, janaria prestatzen denetik kontsumitzen den arte igarotzen den denbora; izan ere, tenperatura altuak mikrobioen hazkundearen aliatu handiak dira (batez ere E.coli eta Salmonella), eta, beraz, elikagaien toxiinfekzioa eragin dezakete. Hotzaren kateari ere eutsi behar zaio, eta higieneari buruzko arauak bete janaria prestatzean.\nJanaria prestatu aurreko denbora eta prestaketa funtsezkoak dira modu seguruan egin ahal izateko. Horregatik, ezinbestekoa da hori posible egiten duten tresnak izatea, hala nola hozkailu eramangarriak, behar duten elikagaiak hozteko tenperaturetan kontserbatzeko. Horretarako, hozkailuaren inguruan izotz-poltsak jartzen dira, fresko egon dadin (barruan, elikagaiak 4 °C inguruan eduki behar dira). Ahal bezain laster atera behar da hozkailutik, eta itzalean jarri. Elikagaiak hozkailuan ondo kontserbatzen diren jakiteko modu bat izotza erabat urtzen ez dela eta elikagaiak ukituta fresko daudela kontrolatzea da.\nKomeni da hozkailua gehiegi ez betetzea, izotzaren hotzak modu uniformean eragin dezan elikagai guztietan.\nHobe da, gainera, hozkailuan sartuko diren elikagaiak gauez hoztea. Hozkailu eramangarriek dagoeneko metatuta dute hotza, ez dituzte elikagaiak hozten. Horiek sartzen direnean, elikagai gordinak eta prestatuak bereizi behar dira, kutsadura gurutzaturik gerta ez dadin. Hori egiteko modurik onenetako bat elikagai bakoitza (arraina edo haragia) ontzi hermetikoetan jarri eta hozkailuaren hondoan jartzea da. Horrela, likidoren bat askatzen badute, gainerako elikagaiak ez dira kutsatuko. Azkenik, hozkailua behar dena baino ez da irekiko, egiten den bakoitzean barneko hotza galtzen baita.\nAire zabaleko entsalada jatea bada helburua, azken unean prestatu behar da, jan behar den lekuan, ez etxean, elikagai gordinak eta egosiak nahastuta errazago kutsatzen baita. Etxean ondo garbituko dira barazki gordinak edo frutak (garbitzen ez badira, kontsumitu aurretik zuritu beharko dira), hori baita horretarako lekurik seguruena. Ez dago beti edateko urik aukeratutako tokian; beraz, edozein iturri erabili aurretik, edangarri den begiratu beharko da. Ez da arrautzaz egindako prestakinik erabili behar. Kasu horretan, komertzialak erabiliko dira, esterilizaziojaso baitute, baina ontzia ireki ondoren, ahalik eta azkarren kontsumitu behar da. Hala ez bada, berriz kutsatzeko arriskua dago.\nBarbakoa edo parrillada on batez gozatzeko, suaren prestaketa zaindu behar da. Hori funtsezkoa da erretzea behar bezala egitea nahi bada. Horretarako, nahikoa denbora izan behar da txingarra prestatzeko eta haragia prestatzeko. Inoiz ez da egin behar sugarra, elikagaiaren azala erre eta barrualdea gordinik uzten baita. Ondo egosita dagoen jakiteko, likido odoltsurik askatzen ez duen kontrolatu behar da. Hala bada, minutu batzuk gehiago egongo dira sutan, eta germenak kendu direla ziurtatuko da.\nErretzeko denbora gaindituz gero, hidrokarburo aromatiko poliziklikoak (HAP) sortzen laguntzen da. Hidrokarburo horiek ahalmen mutagenikoa dute, eta elikagaiak prestatzeko tenperatura altuetan sortzen dira, hala nola barbakoara haragia eta arraina, baina beste batzuk ere sortzen dira, hala nola ogia eta pizza, egur-labeetan, batez ere sugarrarekin zuzeneko kontaktua badago. Hori saihesteko moduetako bat txingarren eta elikagaien artean zentzuzko distantzia mantentzea da. Haragia egosi ahala, erretilu garbi batean jasoko da. Ondoren, egosi arte itxaron behar da parrilla haragi gordinarekin bete aurretik. Azkenik, erreketa homogeneoa lortzeko eta zati batzuk gordinik gera ez daitezen, noizean behin txingarra erauziko da. Haragia erreta dagoenetik kontsumitu arte ez da ordubete baino gehiago igaro behar: zenbat eta denbora gehiago egon elikagaiak giro-tenperaturan, orduan eta handiagoa da patogenoak ugaltzeko arriskua.\nARRAUTZAREKIN, HOBE EZ\nUdako hilabeteetan, arrautzak tenperatura altuetarako joera handiagoa du, eta, horri esker, Salmonella bezalako mikroorganismo batzuk errazago eta azkarrago hedatzen dira. Arrautzadun elikagaiak prestatzean, funtsezkoa da zenbait ohar ez galtzea, hala nola Elikagaien Segurtasunerako Kataluniako Agentziak (ACSA) argitaratutakoak. Horietako bat kontserbazioari dagokio, beti hozte baldintzetan eta gainerako elikagaietatik bereizita egin behar baita. Arrautza hausten denean, irabiatu behar den ontzia ez den beste ontzi batean egin behar da beti, eta zuringoa eta gorringoa bereizi nahi badira, ez dugu inoiz oskola erabiliko horretarako. Arrautza irekitakoan usain txarrak askatzen baditu eta zuringoaren gardentasuna egokia ez bada, baliteke mikrobioak hazteko baldintzak izatea. Hala bada, bota arrautza.\nPatata-tortilla prestatu behar bada, ikastetxeko erretzeko tenperaturak 75ºC-ra iritsi behar du, eta berehala kontsumitu behar ez badugu, hozkailuan gorde. Arrautzaz egindako beste elikagai batzuk, hala nola maionesa edo bestelako saltsak, beroarekiko bereziki sentikorrak dira, ez baitute germenak kentzeko tratamendurik jasotzen, eta horregatik da garrantzitsua kontsumituko den kantitate justua prestatzea. Elikagaien Segurtasunaren eta Nutrizioaren Espainiako Agentziaren (AESAN) datuen arabera, Salmonella da elikagai-jatorriko gaixotasunen agerraldien% 70 baino gehiagoren arduraduna.\nOINARRIZKO LAU PUNTUAK\nZerupeko janariak ondo prestatu eta planifikatzea funtsezkoa da ezustekoak hartu eta saihesteko. Horretarako, hau egin behar dugu:\nMenu erraza aukeratzea, prestatzeko gehiegi behar ez duena eta azpiegitura handirik ez duena (tresnak, hozkailuak…).\nEz nahastu elikagai gordinak prestatutako elikagaiekin, kutsadura gurutzatuak saihesteko.\nHozte tenperaturan edukitzea hala eskatzen duten elikagaiak, mikroorganuluak ugal ez daitezen.\nIturrietako ura edatekoa dela ziurtatzea; zalantzarik izanez gero, etxetik eramango da.\nharagi huevo-eu nevera-eu tenperaturak uda


Elkar zaindu eta elikatzearen garrantzia\nInterkooperazioa krisi garaian\nDuela mende eta erdi nola orain, ekonomia sozialaren balio garrantzitsuenetako bat izan da proiektu kooperatiboen arteko lankidetza. 2008an lehertu eta pandemiarekin areagotu den sistema neoliberalaren krisiak, ageriago utzi du txikien artean elkar zaindu eta elikatzeko behar hori. Euskal Herrian interkooperazio egitasmo berriak ari dira ernetzen apurka; horietako bat da Gipuzkoako Beterri-Buruntza eskualdean bultzatzen ari direna.\nInterkooperazioaren atlasa: ‘Beterri Saretuz’ programa barruan joan den otsailean Usurbilen antolatutako saioan, enpresa, erakunde eta eragileen arteko interkooperazio sareak agerian uzteko ariketa egin zuten; lankidetzak formalizatzea estrategikoa da euren ustez. (arg.: Bira Produkzioak)\nInterkooperazio hitzak ez du misterio handirik: kooperatiben arteko lankidetzari esaten zaio, ekonomia sozialari lotuko bada. Hitza ez da hain zaharra, ideia ordea, kasik kooperatibismoaren sorreratik iritsi zaigu, mugimendu kooperatiboen garaian garaiko zailtasunei aurre egiteko printzipio gisa.\nDena Manchesterren hasi omen zen, Lehen Industria Iraultzaren sorleku eta sehaska izan zen hirian. XIX. mende erdialdean ikatz hautsez tindatuta, baserrietatik migraturiko eta baldintza penagarritan pilatutako milaka lagunen topaleku, Amerikarako beltzen esklabotzatik bizi zen ekonomia baten beste aurpegi ilun bat baino ez zen metropoli erraldoia. Aurrerakuntza teknologikoek eta industriaren elektrifikatzeak langile prekario horien panorama gehiago okertzea ekarri zuen, langabezia handitu eta kondizioak kaskartu baitziren. Manchesterretik ez oso urrun, Rochdale izeneko hirian, ehungileek greba bortitzak egin zituzten enplegua defendatzeko, eta testuinguru zail horretan sortu zuten 1844an lehen kooperatiba elkartea 28 bazkidek, Rochdaleko aitzindariak deiturikoek. Kooperatibismoaren sorrera hartan, helburu ekonomikoetatik haragoko balio eta printzipioak ezarri zituzten, eta horien artean elkar laguntza zegoen, kooperatiben arteko integrazioaren bidez.\nGeroago, Nazioarteko Kooperatiba Aliantza sortu zenean, ideia hori etengabe bultzatu zuten erakunde horren barruan; baina 1995ean Manchesterren egin zen kongresura arte ez zen esplizitatu kooperatibagintzaren printzipio gakoetako bat zela enpresek euren artean laguntzea. 90eko hamarkadako globalizazioaren eztanda betean, ekonomiaren nazioartekotzeak kooperatiben mugimenduari zekarzkion erronkei aurre egiteko tresna gisa ulertzen zen interkooperazioa. Ordutik –eta lehenagotik ere– munduko makina bat erakunde eta talde kooperatibo handitan saiatu dira “oinarrizko solidaritate horren kontzientzia hartzen”, Mondragon korporazioak 2017ko Kongresuan aipatu zuen bezala. Baina interkooperazioak ertz eta hari mutur ugari izan ditzake, nondik eta norantz joateko egiten den.\nMerkatuaren mundializazioak hedatu zuena, paradoxikoki, orain gertukoaren beharrak ere akuilatu du. Pandemiak ezer azalerazi badu, hori lurraldean errotutako ekonomia sendo eta saretu bat edukitzearen garrantzia izan baita. Hain zuzen, lurraldean interkooperatzearen ideia hori garatu zuten Usurbilen, otsailaren 11n Beterri Saretuz-ek antolatutako lan saio batean. Beterri-Buruntza eskualdean parte-hartzean oinarrituriko enpresen ekosistema bat sortzeko abian jarri duten programaren barruan bildu ziren enpresa eta tokiko eragileak.\nInterkooperazioak baditu egungo eredu sozioekonomikoari kontrajarritako ezaugarri berezko batzuk: lankidetza lehenestea lehiari, elkartasuna indibidualtasunari, edo hazkunde eta kapital metaketa hutsa baino, iparrorratza izatea etekinak birbanatu eta pertsonen bizigarritasuna lortzea. Usurbilgo saioan azpimarratu zutenez, sektore bereko edo merkatuari loturiko lankidetzetatik harago, territorio berean sareak eta egitura mankomunatuak sortzeak baditu bere onurak. Adibidez, lurralde horrek hainbat arlotan dituen erronkei kolektiboki erantzuteko gaitasuna eman dezake: genero arrakala gainditzeko, jasangarritasuna bermatu eta ingurumena babesteko, aniztasuna aitortzeko… Jendartearen eraldaketa txikitik eta oinarritik hastea bultzatzen du interkooperazio territorialak.\nEnpresen arteko harremanak lehendik ere hor izan arren, informaltasunaren jantziarekin ez dira erraz antzematen\nAskotan, gainera, enpresen arteko harremanak lehendik ere hor izan arren, informaltasunaren jantziarekin ez dira erraz antzematen. Beterri Saretuz-eko saiora hurbildu ziren enpresetako kideei ariketa bat eginarazi zieten. Lehenik, hainbat galderari erantzun: Proiekturik aurkeztu al duzu beste enpresa edo eragileren partaidetza eta kolaborazioa eskatzen duena? Eta diru-laguntzarik eskatu? Barne kudeaketarekin zerikusia duen kontsultarik egiteko jarri al zara kontaktuan inorekin? Zeinekin duzu zerbitzu-bezero harremana? Eskualdeko zein beste eragilerekin egin duzu lan azken urtean?... Oskolaren azpian izen zerrenda luze bat biluzten hasten da orduan. Gero, mapa handi batean izen horiek guztiak elkar gurutzatu zituzten, euren artean jositako erlazio motei kolore bana jarriaz, lurraldeko interkooperazio atlas korapilatsua denen bistan azaleratu arte.\nAriketa ez da debaldekoa, lankidetzak formalizatu eta instituzionalizatzea bilatzen du. Interkooperazioa berez sortzen den gertakaria baino, elikatu beharreko gako estrategikoa delako euren ustez. Egituraketa horren bidez sortuko dira aukerak aprobetxatzeko eta zailtasunei aurre egiteko tresna partekatuak, mutualismorako proiektuak kasu. Hori da, adibidez, OlatuKoop ekonomia sozial eta eraldatzailearen sareko ildoetako bat. Elkar laguntzeko eta sozializatzeko interes horrek, abantaila handia ematen die enpresa komunitarioei enpresa kapitalistekiko, batez ere krisi garaietan, nola enplegu duinari eusteko edo laneko proiektu burujabe eta asegarriak egiteko. Pandemiarekin sarritan entzun dugun leloak ondo laburbiltzen du: bakarrik ezin da, lagunekin bai.\nKanal hauetan artxibatua: Ekonomia eraldatzailea | Beterri Saretuz


Mixel Berhokoirigoin: "Aski esperantzarekin gaude larunbateko manifestaziorako" - Durangaldea - Anboto.org\nMixel Berhokoirigoin: "Aski esperantzarekin gaude larunbateko manifestaziorako"\nMarkel Onaindia 2019-01-10 10:20\nOrain presoak lemapean, Bilbon eta Baionan manifestazioak egingo dituzte zapatu honetan (17:00), Sare mugimenduak eta Bakegileek deituta. Ekimen horren harira, berbaldia antolatu zuen martitzenean Durangoko Sarek, Joseba Azkarraga eta Mixel Berhokoirigoinegaz (Gamarte, 1952). Iparraldeko laborantzan eta sindikalismoan ezaguna, 2017an ETAren armagabetzea lagundu zuen Bakearen Artisauetako bat izan zen. Orain, presoen egoerari buelta emateko lanean ari da.\nZer sentsazio duzue larunbateko manifestazioei begira?\nAurreikuspena ez da erraza guretzat. Lehenagoko hitzorduak Bilbon ziren, eta guk Baionan deitzen dugu. Baina aski ondo sentitzen dugu, Iparraldean egin dugun lanak erakusten du badela atxikimendu bat eta, nire ustez, kopuruaz gain aniztasun zabala lortuko dugu. Jendarte aldetik, hautetsien aldetik... Inoiz ikusi ez ditugun hautetsiak ikusi ditugu egin dugun prentsaurrekoan. Gero ikusiko dugu, baina aski esperantzarekin gaude.\nBilboko manifestazioaren kasuan, aipagarria da sindikatu guztiek parte hartuko dutela lehen aldiz, UGTk barne. Hala ere, azken urteetan, Iparraldean Hegoaldean baino adostasun zabalagoak lortu izan dituzue maila politikoan. Zein izan daiteke horra heltzeko bidea?\nEz dut legitimitaterik Hegoaldeari esateko zer edota nola. Historia desberdina dugula ikusi behar da. Iparraldean orain arte ez genuen instituziorik, eta horrek jendarte gisa mugitzeko eta eraikitzeko obligazio bat eman digu. Historia horrek permititzen du orain dugun aniztasuna. Uste dut Hegoaldean ere badirela aukera guztiak; kontsentsu handiagoak lortzeko bidean egiten ari dira urratsak, eta uste dut sindikatuena seinale bat dela. Bide hori landu egin behar da, elikatu, ez baita automatikoa. Askotan, besteari eskatzen zaion urratsa norberak egin behar du.\nLaster urte bi beteko dira Bakearen Artisauek ETAren armagabetzea lagundu zenutenetik. Bidea ez zela hor amaitzen aldarrikatu zenuten, eta bake bidean presoen gaia desblokeatzeko lan egitera deitu zenuten. Horretarako, Frantziako Gobernuarekin elkarrizketak hasi zenituzten. Urrats batzuk eman dira baina oraindik dispertsio politika ez da eten, batez ere Madrilen.\nMahai gainean dugun gaia da presoen egoera testuinguru normal batera ekartzea, salbuespen neurriak kentzea. Hein batean, gauza batzuk aurreratu dira, paisaia aldatu da. Estatuak orain arte ukatzen zuena, ofizialki tratatzeko pausoa eman da. Hurbiltzeak izan dira, DPS estatus [Bereziki zainduriko presoa] batzuk kendu dira... Orain, egoera zail batean gara. Elkarrizketak moztuak dira momentuz, erdibidean gara.\nLarunbateko manifestazioetan, gaia konpondu beharra dagoela azaleratuko duzue berriro.\nEuskal Herriko prozesuan jendartea da motorra, aldebakarreko prozesu honetan jendeak tiratu behar du. Nire ustez, larunbateko manifestazioetan jendea ahalik eta aniztasun zabalenean etortzeak, Madrili eta Parisi esan behar die bide hori elkarrekin egin behar dugula. Bakegintza eraiki egiten dela, ez dela soilik eraikitzen biolentzia gelditzen denean. Hori oso inportantea da, baina gero elkarbizitza eraiki behar dugu. Hor, presoen gaia erdigunean dago, baita biktimena ere. Iragana ahantzi gabe, etorkizuna eraiki behar dugu alde guztien artean.\nGiza katea osatuz presoen eskubideen alde urtarrilaren 12an Bilbon egingo den manifestaziora deitu dute\nAnboto urt 05 Durango\nOrain Presoak dinamikaren barruan, datorren zapatuan Bilbon egingo den manifestazioaren atarian hainbat herritarrek giza katean parte hartu dute Du...


Gorripidea: 26tik aurrera, PLANTO!\n26tik aurrera, PLANTO!\n· Joxe Iriarte, Bikila Gorripideako kidea.\nPlanto sistemari. Datorrenetik datorrela, planto gobernu edo instituzioetatik datozen lege eta neurri bidegabeei. Eta lehengo plantoa zorra kitatzeari egin behar zaio. Zorra kitatzeko gobernuek ezarri dituzten neurriei men egiten badiogu, jai dugu. Herritarrok (oro har) sortu ez dugun zorra kitatzeak suposatuko luke (herri, klase eta pertsonak bezala) guztiz hipotekatuak geratzea. Burua ezin altxatzea, betiko zorpetuak izateaz gain esklabutzara itzultzea.\nHitzak eta pitzak, jada soberan daude. Krisiak eztanda egin zuenetik kapitalaren instituzioak eta bere morroiak (Troika, Espainiako Gobernua, Eusko Jaularitza, COE, Confebask, eta bar) ohiko esplotazio mekanismotik haratago jo dute, eta gerra soziala deklaratu digu herritarroi. Gerra soziala. Alegia, botere ekonomiko, politikoa, judiziala eta poliziala (militarra, oraindik erabili ez dute, baina adi!) ziztu bizian egokitu dute, sistemaren erraietatik sorturiko krisia gure bizkar ordaindua izan dadin.\nEgoera horren aurrean, herritarrok, batasun borrokalaria antolatu behar dugu. Ahalik eta batasun zabalena eta eraginkorrena. Izaera subertsiboa eta anitza, internazionalista, antikapitalista eta transbertsala izango duen mailako fronte politiko-soziala, izaera desberdineko mugimenduak elkartuz: ekologismoa, feminismoa, langile mugimendua, askapen nazionalekoak, oinarrizko askatasun demokratikoen defentsakoak…Eta hori, gurean ez ezik, Europa osoan.\nEta batasunaren bidetik, klase borroka iraunkorra, hats luzekoa, eta erasoen neurrien arabera gogortzen joan beharko duena. Saltoki handietan hasi berri diren janari expropiazioak, ekintza xumeak eta sinbolokoak izan arren bidea markatzen dute. Duela hiru urteko, Frantzian izandako greba uholdean, lantegi okupazioak, garraio sistemaren kolapsoa, energi iturrien blokeoa, bultzatu zuten langileak, herritarren onespenarekin. Esan nahi dut, inertziak eta errutinak janda herdoilduta dauden dituen borroka moldeak, jarrerak eta bizimodua aldatzen ikasi behar dugula.\nEta borrokan bizipoza berreskuratu. Internazionalaren euskal bertsio batean, Zutik lurrean kondenatu zaren langile tristea, esaten da. Eta giro hori nabari da zenbait lantoki istiluetan eta zenbait borroketan. Nik nahiago du behialako Errenteria-Oreretako asanblada glorioso haietako batean entzun nuena: Umore gabeko iraultza, gorringo gabeko arraultza!\nHala biz. 0\nComunicado de prensa en apoyo de la huelga general...\nNota de Gorripidea


Serge: 'Kantuak biluzik entzutea be ederra da' - bizkaie.biz\nKoldo Isusi Zuazo\t2021-02-22 07:55 Barriketan\nSergek Gari Berasaluzeren olerkiakaz ondutako Enarak itzuli dira lehenengo diskoagaz ekin eutson bakarkako lanari eta orain, barriz, norberaren iparrorratza erabiltea erabagi dau, odol eta izerdiz idatzitako kantuak sortzeko, proiektu personalagoan.\nDebuteko lanean bezela, Zestoako Gaztain estudioan egin ditue grabaketa lanak Eñaut Gaztañagaren gidaritzapean, 2019ko bagila eta garagarrila bitartean. Zortzi dira kantu barriak, entzulea konplize eta bidaide hartzeko beste indar daben istorio poetikoak.\nSerge (Sergio Ruiz G-Txabarri) ez da hasibarria musikan. Urteak daroaz Eraso! eta Osso taldeetan baina bakarka be baeukan zeresana eta plazan dagoz Enarak itzuli dira eta Leihotik Mundura.\n1.- Leihotik Mundura aurkeztu barrian be lehendik ezagutzen dogun ahots sendoa eta gitarra akustikoa agertuko jakuz kantuetan. Musikearei jagokonez, goitik behera aldatuta zatoz...\nEz pentsau. Lehen diskotik bigarren disko honetara ez da salto handirik, nire ustez. Kantuak beharbada jantziago dagoz, bai seintetizadore eta perkusino gehiagogaz baina tira ez dot uste aldaketa handirik dagoanik Enarak Itzuli dira diskoagaz konparauta; egia da, kantuak folk ikutuagaz, oso intimistak, lasaiak eta denporea lasai hartzeko kantuak dirala baina ikutu barriak edo sartzen be bagabiz....\n2.- Gari Berasaluzeren berbak erabili zenduzan 2019an argitaratutako lehenengo diskoan eta ez daukagu ahaztuteko Ispilu hautsien gainean kantua. Aspaldiko amesa zenduan Berasaluzeren berbak erabiliz diskoa atontzea?\nGari ume koskor ginanetik ezagutzen dot. OHOn gure umezaro guztia emon genduan, baita institutuan urte batzuk be... Baina gero bakotxak geure bideari segidu geuntsan; baina haren testuak beti miretsi izan dodaz, olerkiak, zutabeak, liburuak... Oso gustoko dot idazkeran dauen gramatika hori; askotan norena dan testua irakurten nagoala erraz igarten dot Berasaluzerena dala. Haren olerkiak, esangurak, berba-jokoak eta holakoak be asko maite ditut. Orduan nire lehenngo proiektua egiteko aukerea berretsi nebanean, bakarka, hain biluzik egiteak edo, bildurtu egin ninduan eta nahiz eta Eraso! taldeagaz 20 urte baino gehiago berbak idazten egon bateren batengana jo behar nebala begitandu jatan eta lehenengo izena Gari izan zan nire buruan bueltaka. Deitu eta azalpen guztiak emon ondoren, bazituala orain 15/20 urte idatzitako poema liburu bat argitaratu bako nonbait galduta eta topauko baleu bialduko eustala. Asko poztu ninduan Gariren jarrera horrek eta hiru bat aste aurrerago etxe-aldaketearen zurrunbiloan topau eban. Berak esan eustan beste sasoi bateko olerkiak zirala baina tira erabilteko bildur barik esan eustan. Irakurten hasi nintzanean, oso onak zirala jaubetu nintzan eta aproposak musikeagaz batera buztartzeko. Garik esaten eustan aldatuta sentiduten zituala, mutilauta baina barre sano egin ondoren, pozik geratu ginan biok.\n3. Disko barrian Eñaut Gaztañagarena da produkzinoa baina gitarra elektrikoa zein sintetizadoreak be erabili ditu eta sano jantzita agiri dira kantuak...\nBai. Hori zen idea. Lehenengo diskoan be lan egin genduan kantuak jazten eta egokitzen baina bigarren disko honetan sakonagao ibili gara eta perkusino eta sintetizadore gehiago sartzea erabagi neban. Gero zuzenekoetara be neugaz Mikel Albistur etorten da hor ibilten da sinte eta perkusinoakaz eta esango neuke kantuak potolotu, indartu egiten dirala. Dana dala, kantuak biluzik entzutea be ederra da, emon izan ditut kontzertuak bakarka eta sinpletasun horregaz lan egitean, kantuaren osotasuna eta esentzia be igarri daiteke.\n4.- Eraso taldean rock indartsua jorratu ostean, kantautore zereginetan gustora zabiz? Zeure kantuetako berbak idazten ez zara ausartzen?\nBai bai bueno ni oso gustora nabil, ez deutsu ukatuko, gainera nire bildurrak banituan arren, bolada hori desagertu dala pentsetan dot, bizi erdia baino gehiago daroat musikea egiten baina beste estiloko musikea, hain zuzen, gogorragoa baina entzuteko orduan musika desbardin asko irunsten dot. Orain Eraso! taldeak disko barria atara bitartean, ba honegaz gozetan dot, biak bateragarriak dira. Ezagutzen ez nabenek jakin deiela nire ama taldea Eraso! dala; hurreratzen diranek esaten deustie upealako aldaketea dala, gogorretik lasaitasunera baina ezaguten nabenek, taldekideek eta hurrekoek ondo dakie nor nazen eta ez jake arraro egiten bide bietan ibiltea.\nKantuen berbei jagokenez, Leihotik Munduan disko honetan neuk idatzi ditut kantu guztien berbak, bat kenduta, izan be, Amaitu gabeko puzleak kantua Gari Berasaluzeren poema bat da, ederra benetan, baina tematika oso gogorragaz. Urkatuta azaldu zan preso batek astero bialtzen ei eban puzzle pieza bat eta askatasuna lortzeko amesa eban puzzle guztia amaitukeran; puzzlea amaitzear egoala, urkatuta topau eben ziegan, danon harridurarako.\n5.- Zure kantuetan (Aintzira izoztuak, Dena itzaliko bagenu, Mezua, Maleta prest, Gorde itzazu malkoak, Amaitu gabeko puzzleak, Keak iraun bitartean eta Bukaeraren hasiera) mina, nostalgia, gomuta tristeak dira ardatz. Egun bizi dozun-dogun egoereagaz lotuta dagoz kantuak?\nBai izan daiteke, jakina baina gauza gehiago be badira; ez neban pentsetan oraindino kantu barriak sortzea, Enarak itzuli dira diskoaren biran sartuta nengoan, gainera Eraso! taldeagaz disko barrirako kantuak idazten hasiak ginan. Baina bapatean dana hamkaz gora jarri zan, lan barik geratu nintzan 4-5 hilebetez eta nire barruko bildurrak, minak, ezinegonak, ardurak azaleratu jatazan, gauza asko buruan bueltaka.\nEz nengoan nire onenean egia esan baina kantuak sortzen hasi nintzan, konturatu barik, gura barik, gainera baneban zer kontau, terapia hutsa izan zan, duda barik.\nDiskoa 2020ko garagarrilean amaituta neukan baina itxaron egin izan dot kontzertuak lotzeko eta hau giro baltz hau normalizetan hasteko baina luze doa prozesua eta diskoa nahitaez argitaratu behar neban; kontua da ze, 2021eko hasieran plazaratzea erabagi neban. Luze egin jat gordeta horrenbeste denporan izatea kantuok. Barrutik, odolez eta izerdiz idatzitako kantuak dira, mina adierazoten dabenak. Benetan barrutik idatzitakoak eta abestutakoak. Gogo handia daukat lau haizetara sentimenduok zabaltzeko.\n6.- Baina itxaropentsu be azaltzen zara eta esperantza hori diskoaren azalak be erakusten dau, zeure alabetako batek eginiko marrazki koloretsuan oinarrituta dago. Zer adierazo gura izan dozu?\nNire alaba Ingek hozkailuan itxi eban marrazki bat imanakaz inkauta, ni kantuak idazten nenbilenean. Kantuak leihotik begira egiten nituan, nire leihoko talaiatik begira eta leihoak konnotazino garrantsituzua eransten eutson idazten nenbilan berbakaz baina aitatu marrazkia ikusi eta barruan zeozer igarri neban, konfinamendu erdian gengozan eta leihoz beteriko marrazki koloretsua zan... Buaaah! esan neban, hauxe izango da nire lan barriaren azala. Gainera izenburua be hor bueltaka neukan eta Leihotik Mundura ipintea otu jatan, ez dakit baina sekula ez dot amaitu disko bat azala zelakoa izango zan jakin barik eta kasu honetan alderantziz izan da; jentea esan eta esan jabilt ze ederra dan diskoaren azala, koloretsua, idartsua eta ni, jakina, pozik.\n7.- Zure kantuak entzunda etxekoek, alabeak zer esaten deutsue?\nDanek dabe kantu gogokoren bat eta neuk baino hobeto dakiez kantuetako berbak. Baina oso gustoko dabela autortu deustie, kotxean goazela orain hasi dira entzuten diskoa osorik eta arpegia ikusita igarten dot gustora dabizela entzuten. Horrezaz aparte ezer gitxi [Barreka]... Badakizu etxean ohituta dagoz aita gogaikarri eta kantsagarriagaz...[Barreka].\n8.- Pandemiak bazterrak astindu ditu, kulrura sektorea oro har eta kontzertuetan aforoak, maskarea, distantziak jagon behar dira. Zein da zure eretxia?\nBuff!!... Musikariok, kulturgileak eta kulturan beharrean gabizanok, disziplina guztietan shock egoeran gagoz, bai musikari legez eta bai entzule moduan be. Argi dago kultureak oro har eta agenda kulturalak golpe gogorra hartu dabela, kontzertuak egin egiten dira baina oso gitxi eta arau eta muga asko tartean dirala. Egungo muga eta aparejuakaz gatxa da kontzertu batean kutsatzea baina jentea bildurtu egin da eta kultur programatzaileak be bildur dira. Ez da apenas programetan eta programetan diranak gehienbat eraginkorrak edota lehenengo mailan dagozan taldeak dira, normalean bigarren mailako taldeak ez dira ikusten programazinoetan. Jentea desietan dago kalera, tabernara, kontzertueta edo antzezlanak ikusten joateko eta lehengora bueltetea gura dogu danok baina ez da erraza izango.\n9.- Zuzenean diskoa aurkezteko hitzordurik badozu?\nBaditut kontzertu batzuk berbatuta eta gehiago be izatea espero dot. Kontzertuetarako hitzorduak zarratzea ez da erraza gaur egun baina tira, ondoko aurkezpen kontzertu honeek ditut momentuz: zezeilaren 26an, barikuan, Bizkaian, Munitibarreko Kultur etxean; zezeilaren 27an, Lekunberriko Printza aretoan; martiaren 14an, Bilboko Bira tabernan; martiaren 20an, Añorgako Zinema Aretoan; eta martiaren 22an, Gasteizeko Oihaneder Jauregian.\n10.- Zeugaz hartu-emonetan jarteko zein diskoak erosteko zeintzuk dira bideak?\nElkar dendetan erosi daitekez Leihotik Mundura disko barria zein lehenengoa Enarak itzuli dira. Ganerakoan, serge@hotmail.es eposta zein sare sozialetan bagagoz: Facebook: sertx_serge; Instagram: sertx_serge; Twiter:@GTxabarri.\n1. Serge | Ikusi handiago | Argazki originala


Mari Jose Lasa - Wikipedia, entziklopedia askea.\nMari Jose Lasa\nGarin, 1957 (63/64 urte)\nEuskal Herriko Unibertsitatea 1982) lizentzia : Komunikazio zientziak\nMari Jose Lasa Barandiaran (Garin, 1957) euskal kazetaria da.\nHamabi urtera arte auzoko eskolan ibili zen eta gero Beasaingo institutuan jarraitu zituen ikasketak. 1975ean Donostiara joan zen EUTGra, Historia ikastera, baina urtebete egin zuen. Garai berean, euskarako klaseak ematen hasi zen eta hiru urtez jardun zuen Donostian. Ondoren Leioara joan zen Informazio Zientziak (Kazetaritza) ikastera eta karrera osoa han egin zuen lehen belaunaldikoa izan zen. Hemen ere euskarako klaseekin jarraitu zuen. 1982an kazetaritza amaitu eta Genevako unibertsitatean matrikulatu zen. Han bere senarra (Rachid Somai) ezagutu eta 1985ean ezkondu egin zen. Senarra Nazio Batuen egoitza nagusian hasi zen lanean eta 1986ko urtarrilean New Yorkera joan ziren bizitzera eta lau urte egin zituzten han.\n1990ean Bagdadera (Irak) joan ziren, baina han hiru hilabete besterik ez zeramatzatenean, Tunisian oporretan zirela, Saddam Husseinek Kuwait inbaditu zuen eta Garina etorri ziren. 1991an Amman-era (Jordania) joan ziren bizitzera eta sei urte egin zituzten han. Han zirela, Euskadi Irratirako Ekialde Hurbileko berri ematen hasi zen, han gertatzen zenaren kronika eta analisi politikoa eginez. \n1997an Beirutera (Libano) joan ziren eta han bizi izan ziren 2011ra arte. Ekialde Hurbilean 20 urtez bizi ondoren Erromara (Italia) joan ziren bizitzera, 2015ean senarra jubilatu zen arte. 2017an senarra hil zitzaion eta harrez gero Garinen bizi da. Gaur egun, hamabostean behin Euskadi Irratiko Baipasa saioan kolaboratzaile lanak egiten ditu mundu arabiarrari, islamikoari, Ekialde Hurbilari eta Ipar Afrikako estatu eta jendeei buruz.\n↑ «Gertakari ugari izan ziren Ekialde Hurbilean bizi izan ginenean». (Noiz kontsultatua: 2021-11-12).\n↑ «Mari Jose Lasa kazetariaren lehen baipasa» EITB Euskal Irrati Telebista 2020-03-05 (Noiz kontsultatua: 2021-11-12).\nOrriaren azken aldaketa: 16 azaroa 2021, 15:25.


Udalekuak 2021 – Orereta Ikastola\nEzagutu eskaintza eta eman izena!\nUrtero legez, Orereta Ikastolak udalekuak antolatu ditu herriko 2 eta 12 urteko haur ororentzako (ez soilik Ikastolakoentzako), ekainaren 28tik uztailaren 16ra. Eskaintzak COVID-19aren zabaltzea eta kutsatzea ekiditeko segurtasun eta osasun neurri guztiak beteko ditu.\nUdako oporraldian ere aisialdirako aukera euskalduna eskaintza da Ikastolako udalekuen helburua.\nIkastolako udalekuak Añabitarten egiten dira, espazio berdez inguratutako eta azpiegitura onez hornitutako gunean.\n* 2 urteko haurrak Esmalterian egoten dira.\nEskaintza bakarra (2 urte)\nBi urteko haurrentzako udaleku-eskaintza bakarra da Ikastolarena herrian. Ikasturtean zehar adin horretako haurrekin egoten diren Ikastolako hezitzaileak izaten dira begiraleak.\nKontratazio-epea: apirilak 16 – maiatzak 17\nEman hegoak (HH3-LH6)\nAdina 2018an jaiotakoak (2-3 urte)\nEgutegia 1. astea: ekainak 28-uztailak 2\n2. astea: uztailak 5-9\n3. astea: uztailak 12-16\n(sarrera-ordu malgua, 09:00ak arte)\n(kontratazioa asteka edo osorik egin daiteke)\nInformazio gehiago 943 52 03 97\nAdina 2009-2017 artean jaiotakoak (3-12 urte)\nOrdutegia ZAINTZA: 08:00-09:00\n(sartzeko azken ordua: 08:45)\nUDALEKUAK: 09:00-13:00 edo 09:30-13:30\n(izen-ematea itxi eta autobusaren antolaketaren baitan zehaztuko da ordutegia)\nLekua ZAINTZA: Lino\nAUTOBUSA: Linoko geltokia\nPrezioa ZAINTZA: 15€/astea\n(autobus-zerbitzua prezioan sartuta dago)\nInformazio gehiago 943 36 96 37


Bizkaiko Foru Aldundiak erabaki du Bilboko Arte Ederren Museoan gordailutzea Zubietako Goyak, beste zazpi urtez\n19|12|23 Bizkaiko Foru Aldundiak erabaki du Bilboko Arte Ederren Museoan gordailutzea Zubietako Goyak, beste zazpi urtez\nApirilaren 26an, museoak Adán de Yarza familiaren hiru erretratu ezagutarazi zituen, alegia, "Zubietako Goyak"; lan horiek Francisco de Goyak margotu zituen 1780ko hamarkadaren amaieran. Egun horretara arte, eta Eusko Jaurlaritzak erretratuak Frantziara 1937an eraman zituenetik, horiek Gerra Zibilean babesteko, erreferentzia akademikoetan, prentsan eta garai hartako argazkien bidez baino ez ziren ezagunak.\nHarrezkero, eta jabetza aldatu gabe, hiru erretratuak bere horretan mantendu ziren, anonimaturik absolutuenean, baina, beraien ondorengoen nahiari esker, berreskuratu eta aztertu ahal izan dira, bai eta horiek jendaurrean eta komunitate zientifikoari erakutsi ere, lehenengo aldiz, Bilboko Arte Ederren Museoan. Erretratuak museoan daude ikusgai, agiri historikoekin eta horiek lekualdatzeko orain dela zortzi hamarkada erabili zen jatorrizko kutxarekin batera. Erretratuak jendaurrean erakutsi diren hilabeteetan zehar, horien jabe den familiak adierazi du "oso pozik dagoela obrak ezagutarazteko aukera dela-eta", bai eta "haien historiari eta herrialdeari lotuta jarraitu dezaten" nahi dutela ere.\nMuseoak egindako ikerketa-proiektu handiaren ondorioak "Zubietako Goyak. Adán de Yarza familiaren erretratuak" izeneko argitalpen digitalean –www.museobilbao.com webgunean dago eskuragarri– daude jasota. Bertan, hau azaltzen da: mihiseek Adán de Yarza Bizkaiko familia gorenaren hiru kideak –jatorriz, Lekeitiokoak dira, eta haien leinua X. mendekoa da– erakusten dituzte: Bernarda Tavira, alarguna eta 1787an María Ramona de Barbachanorekin ezkondutako Antonio Adán de Yarzaren ama. Ziurrenik, Madrilen margotu zituen ezkontzaren egunaren inguruan, eta 1790. urtearen bueltan, erregearen ganbera-margolaria zenean, margolariak izan zuen erretratugile-jarduera handiaren adierazgarri gorena dira hirurak.\nUnai Rementeriak, Bizkaiko Ahaldun Nagusiak eta museoaren Patronatuaren presidenteak, bere poztasuna adierazi du. Izan ere, "Bizkaiko arte-ondare izugarri hau berreskuratuta eta aztertuta, Zubietako hiru Goyak gure museoan 2027ra arte ikusgai egongo direla esan daiteke orain". Gainera, familiak egindako keinu berri hau eskertu du, "modu bikainean ematen baitio amaiera museoarentzat erabakigarria izan den urte bati, non ikusi ahal izan dugun erakundeen eta herritarren arteko loturak emaitzarik onenak ematen jarraitzen duela oraindik ere".\nEzohiko irekiera. abenduaren 24a eta 31 (astearteak) eta museoa handitzeko proiektuaren maketaren erakusketa Iberdrola-Museoa 2019 Kontserbazio eta Zaharberritze Programaren aurkezpena


(H)a(r)ri ginen, (H)a(r)ri gara | Klitto!\nMaider Galardi 2018/06/08 Iruzkin 1\nMaider Galardi 2018-06-08\nEmarauna aldizkarirako Maider Galardi Klittoko kideak idatzitako testua.\nAma horrek ezagun zuen Guardia Zibilaren burrunba hotsa goizaldeko 5:00etan. Besteak ireki zuen postontzia, eta jaso zuen harentzat ez zen bala bat. Alaba txikia histeriak jota esnatu zen poliziaren laser gorria kopetan zuela, eta, erdian jarrita, esan zien haren amak: ¡A mi hija no la tocais!”. Batek eta besteak hartu zituzten neurri pentsaezinak inor segika ez zutela segurtatzeko. Yoyes hil zuten. Arreba batek urteak eman zituen haren anaia non zegoen jakin gabe, edo, agian bazekien, eta isilpean gorde zuen denbora luzean bere segurtasuna bermatzeko. Hango haren arreba bisita gabe gelditu zen azkenekoan esan zuelako ez zuela bularretakoa kenduko segurtasun arkua pasatzeko, eta beste hari alderdi politiko batetik deitu zioten errentagarritasuna ateratzeko. Alabari haginak hazi zitzaizkion, andereñoari esan zion ezin zituela egin etxeko lanak asteburu horretan, eta hazi zen, hazi zitzaizkion bularrak, jaitsi zitzaion hilerokoa, eta ez zion aitari bisita egin nahi. Itsasuko andre horrek etxe barruan sikatzen zituen galtzontziloak, inoiz gizonekin bizi ez, eta etxean gordeta 3 zituela inor konturatu ez zedin. Beste andre bat azaldu zen ETAren behin betiko su etena iragartzen aurpegia estalita, eta beste hark konpresak eskatu behar dizkio gizonezko funtzionarioari hilabetero. Maixol Iparragirreren ahotsak iragarri zuen erakundearen amaiera. Harri ziren, ari ziren.\nAurrekoa Ez da lehenengo aldia\nHurrengoa Bagara, bagaude, bagoaz!\n(H)a(r)ri ginen, (H)a(r)ri gara • ZUZEU(e)k dio:\n2018-06-21 at 7:34\n[…] aldizkarirako Maider Galardik idatzi eta Klitto! agerkari feministatik jasotako […]